PREDLOG

EVA: 2025-1517-0001

**ZAKON O OBJAVLJANJU V URADNEM LISTU REPUBLIKE SLOVENIJE**

**I. UVOD**

Objavljanje predpisov in drugih aktov v državnem uradnem listu je ključen predpogoj za udejanjanje načela pravne varnosti kot sestavnega dela načela pravne države (2. člen ustave), ki med drugim zahteva, da so pravne norme celovito in pregledno javno dostopne na obličen način, tako da se lahko njihovi naslovniki zanesljivo seznanijo z njihovo vsebino.

Celovita digitalna preobrazba normativne dejavnosti, ki smo ji priča tudi v številnih drugih državah članicah Evropske unije, se je začela z ukinitvijo tiskane izdaje državnega uradnega lista in uveljavitvijo elektronske objave. Elektronska objava namreč prinaša številne prednosti na področju upravljanja podatkov in njihove odprtosti, zagotavljanja preglednosti in najširše možne dostopnosti, navsezadnje pa tudi stroškovne učinkovitosti. Družbene okoliščine so se v dobrih 30 letih bistveno spremenile. Če je bil namen zakonodajalca v takratnem času omogočiti državljanom prebiranje predpisov in drugih aktov v tiskanih izdajah državnega uradnega lista (pa tudi v tiskanih izdajah lokalnih uradnih glasil) ter preko naročniških razmerij in s široko dostopnostjo teh glasil na javnih mestih približati in olajšati dostopnost do teh izdaj, se danes z uveljavljanjem digitalnih poti odpirajo naprednejše možnosti ne samo za objavljanje predpisov in drugih aktov v uradnih glasilih, temveč tudi za njihovo pripravo in spremljanje postopka njihovega nastajanja s strani javnosti.

Rešitve, ki jih v proces priprave in objavljanja predpisov in drugih aktov vpeljuje predlog zakona, izhajajo iz skupnih strategij in politik Evropske unije in se uveljavljajo tudi v drugih državah, npr. enotni informacijski sistemi oziroma programske rešitve za standardizirano pripravo, usklajevanje in javno posvetovanje v postopkih priprave in sprejemanja predpisov in drugih aktov, zakonodajni identifikator (ELI), enotni zakonodajni (XML) standard idr. Vse te rešitve so po svojem tehnološkem konceptu ciljno usmerjene na vse predpise in druge akte vseh normodajalcev, saj le vsi skupaj tvorijo enovit pravni korpus, ki mora biti enostavno dostopen vsem, vključno z ranljivimi skupinami. Tovrstne rešitve bi posamezni normodajalci vsak zase oziroma vsak le za svoje akte izjemno težko uresničili, v vsakem primeru pa tega cilja ne bi mogli doseči na enoten način.

Standardizirano elektronsko objavljanje, ki vodi do hitre in ustrezne dostopnosti aktov državnih in lokalnih organov na enem (osrednjem) mestu v državi, ne zagotavlja samo visoke ravni pravne varnosti, temveč tudi znatno prispeva k digitalnemu prehodu, ki ga ne pravo ne pravna stroka ne moreta in ne smeta ignorirati, saj pri tem ne gre samo za strateško državno usmeritev, temveč tudi za širšo evropsko strategijo.

Stabilno, varno in s tehnološkim napredkom skladno izdajanje oziroma po novem objavljanje državnega uradnega lista, ki ga mora država neprekinjeno zagotavljati na lastni infrastrukturi, je izjemno pomembna prednost, ki predstavlja skupni temelj normativne dejavnosti v državi. V vedno bolj globalni in digitalni družbi je namreč ključnega pomena, da so sistemi, ki omogočajo načrtovanje, pripravo, usklajevanje, sprejemanje, objavljanje in dostopnost predpisov in drugih aktov, skrbno zaščiteni pred najrazličnejšimi vdori nepooblaščenih oseb in kibernetskimi napadi. Zato je treba poskrbeti, da te okoliščine ne bodo mogle onemogočiti izvrševanja zakonodajne in izvršilne funkcije v državi niti otežiti izvajanja njene sodne funkcije. Obstoječa zakonska ureditev ne ureja izdajanja državnega uradnega lista v izrednih okoliščinah, zato se s predlogom zakona odpravlja tudi ta pravna praznina.

**1. OCENA STANJA IN RAZLOGI ZA SPREJETJE PREDLOGA ZAKONA**

**1.1 Ocena stanja**

Izdajanje in zalaganje državnega uradnega lista, tj. Uradnega lista Republike Slovenije, je trenutno urejeno v Zakonu o Uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb; v nadaljnjem besedilu: ZUL). ZUL je bil sprejet leta 1996 in v njegovem izvornem besedilu, z izjemo nekaterih poznejših sprememb in dopolnitev, velja še danes. Dve ključni spremembi v ureditvi izdajanja in zalaganja državnega uradnega lista sta se zgodili leta 2005 in 2009.

Leta 2005 je bila v ZUL uvedena pravna podlaga za izdajanje uradnega lista v elektronski obliki, pri čemer je uradni list še vedno izhajal tudi v tiskani obliki. Z uvedbo elektronske izdaje se je sledilo trendom v državah Evropske unije in drugod po svetu, prav tako se je s tem omogočil začetek povezovanja in izgrajevanja informacijske podpore zakonodajnemu in drugim postopkom. V predlogu Zakona o spremembah in dopolnitvah Zakon o spremembah in dopolnitvah Zakona o Uradnem listu Republike Slovenije (ZUL-A) je bilo navedeno, da je »[k]ončni cilj […] nadgradnja elektronske oblike Registra predpisov Slovenije z vzpostavitvijo Pravno-informacijskega sistema Republike Slovenije, ki bi omogočal informacijsko podporo celotnemu zakonodajnemu postopku od začetka priprave predpisa pa do njegove objave v uradnem listu, kot tudi pregleden in učinkovit dostop do vseh predpisov, veljavnih na območju Republike Slovenije«. Leta 2009 je bila vzpostavljena pravna podlaga za prenehanje izhajanja uradnega lista v tiskani obliki ter upravljanje, vodenje in koordiniranje Pravno-informacijskega sistema Republike Slovenije, s čimer je bil narejen prehod v izključno elektronsko izdajanje uradnega lista, pri čemer se je določila obveznost zagotavljanja natisa elektronske izdaje uradnega lista, ki ga je na podlagi naročila posameznikov Javno podjetje Uradni list Republike Slovenije, d. o. o., zagotavljalo po tržnih cenah dostavo natisa.

Takšna ureditev je z manjšimi spremembami v veljavi še danes.

Vlada Republike Slovenije (v nadaljnjem besedilu: vlada) se je na svoji 136. redni seji dne 16. 1. 2025 seznanila z Informacijo o ukrepih za centralizacijo objavljanja predpisov in drugih aktov ter nov način izdajanja in objavljanja uradnega lista Republike Slovenije. V informaciji so predstavljeni različni, a medsebojno tesno povezani ukrepi, s katerimi se uresničujejo cilji vzpostavitve enotne digitalne platforme eZakonodaja in Registra pravnih aktov lokalnih skupnosti, ki se financirata iz Načrta za okrevanje in odpornost.

Za uveljavitev teh ukrepov je vlada sprejela sklep (št. 00700-15/2024/8), da Ministrstvo za javno upravo in Služba Vlade Republike Slovenije za zakonodajo pripravita predlog ustavne spremembe 154. člena Ustave Republike Slovenije in ga predložita vladi v obravnavo v enem mesecu po sprejetju tega sklepa, Služba Vlade Republike Slovenije za zakonodajo pa pripravi še predlog zakonske ureditve novega načina izdajanja uradnega lista in ga predloži v vladno obravnavo do konca marca 2025.

Prvi del zgoraj navedenega sklepa vlade je že realiziran, saj je vlada s sklepom št. 00000-1/2025/2 z dne 27. 2. 2025 določila besedilo Predloga za začetek postopka za spremembo 154. člena Ustave Republike Slovenije z osnutkom Ustavnega zakona in ga poslala Državnemu zboru.

**1.2 Razlogi za sprejetje predloga zakona**

Predlagatelj zakona je v okviru Načrta za okrevanje in odpornost (v nadaljnjem besedilu: NOO) nosilni organ za dva ukrepa, tj. eZakonodaja in Register pravnih aktov lokalnih skupnosti, ki sta umeščena v komponento C2K7 – Digitalna preobrazba javnega sektorja in javne uprave, naložba Modernizacija digitalnega okolja javne uprave.

Sistem eZakonodaja je enotno digitalno okolje za načrtovanje, pripravo, sprejemanje, objavljanje in vrednotenje zakonodaje v Republiki Sloveniji.

Kot krovni projekt je usmerjen v celovito in sistematično digitalno transformacijo normativne dejavnosti, ki združuje razvoj različnih podsistemov, standardov in storitev, med katerimi so najpomembnejši:

* informacijski sistem Modularno ogrodje za pripravo elektronskih dokumentov (MOPED) s tremi različnimi komponentami (MOPED-DOCS, MOPED-FLOW in MOPED-PLUS), ki z medsebojnimi integracijskimi storitvami ponujajo enotno platformo za načrtovanje, pripravo in sprejemanje predpisov in drugih aktov državnih organov, splošnih aktov, izdanih za izvrševanje javnih pooblastil, pa tudi predpisov in drugih aktov lokalnih skupnosti, posledično pa omogočajo neposredno predložitev teh aktov za objavo v uradni list (skozi modul eObjava) v skladu z zahtevanimi standardi;
* standardizirana pravila za učinkovito povezovanje subjektov, informacijskih sistemov in poslovnih procesov v normodajnem postopku (standard Akoma Ntoso – LegalDocumentXML);
* prenovljen spletni modul za javno posvetovanje eDemokracija (tako za predpise, ki so še v pripravi, kot za predpise, ki so že v veljavi);
* standardi, ključne digitalne storitve in pilotna informacijska rešitev v postopku priprave pravnih aktov, ki vsebujejo geopodatke (ePA), s čimer se bo omogočilo, da se v času priprave in sprejemanja, nato pa tudi po objavi oziroma uveljavitvi predpisa ali drugega akta sočasno vpogleduje v aktualne prostorske podatke, ter s tem zagotovila komplementarnost tekstualnega in grafičnega dela predpisa ali drugega akta;
* nadgradnje spletišča Pravni informacijski sistem Republike Slovenije, ki bodo odražale rezultate zgoraj navedenih podsistemov.

V zvezi z registrom pravnih aktov lokalnih skupnosti (v nadaljnjem besedilu: RePALS) je bilo ugotovljeno, da bo treba v prihodnje veliko bolje kot do sedaj zagotoviti, da bo ta vseboval zanesljive, popolne in celovite podatke o predpisih in drugih aktih vseh aktualnih 212 občin in njihovih predhodnic ter njihova neuradna prečiščena besedila. Da bi to lahko dosegli, ni dovolj, da se za te vsebine pripravijo smiselno enak javno dostopen vpogled in uporabniške funkcionalnosti, ki so se pokazale kot potrebne in koristne že za državne akte in so za slednje že uveljavljene v Pravno-informacijskem sistemu Republike Slovenije. Bistven del RePALS predstavlja vzpostavitev enotne informacijske rešitve, ki bo vsem občinam in nosilcem javnih pooblastil na lokalni ravni omogočala pripravo aktov in drugih elektronskih dokumentov v enotnem digitalnem okolju, na strukturiran, odprt in strojno berljiv način – šele s tem bodo izpolnjeni predpogoji za ustrezno javno prikazovanje in spletno dostopnost vsebin RePALS. Ker v državnem uradnem listu danes objavlja svoje predpise le slaba polovica vseh občin v državi, številne med njimi tudi samo občasno, še manj pa jih v skladu z drugim odstavkom 5. člena Uredbe o posredovanju in ponovni uporabi informacij javnega značaja (Uradni list RS, št. 24/16 in 146/22) posreduje v svetovni splet in register uradna oziroma neuradna prečiščena besedila svojih veljavnih predpisov, je vzpostavljanje RePALS izjemno težka naloga. Največji izziv so prav razpršeni viri objav (lokalna uradna glasila), ki so težko dostopni ali pa sploh niso, podatki o lokalnih aktih so prav tako razpršeni in pretežno niso v informatiziranih bazah podatkov ali pa z njimi upravljajo pogodbeni izvajalci občin vsak na svoj način.

Stabilno, varno in s tehnološkim napredkom skladno pripravljanje, izdajanje in objavljanje predpisov in drugih aktov, ki ga na centraliziran način vzdržuje država in da v brezplačno rabo tudi nosilcem javnih pooblastil in občinskim upravam, je pomembna prednost, ki jo nosilci javnih pooblastil in lokalne oblasti s samostojnimi informacijskimi sistemi (in lokalnimi glasili) zelo težko dosežejo. Poleg tega so v vedno bolj digitaliziranih družbenih okoljih lokalni predpisi in drugi akti, s katerimi se urejajo zadeve lokalnega pomena iz pristojnosti posamezne lokalne skupnosti, izjemno pomembne tudi za tiste fizične in pravne osebe, ki v posamezni lokalni skupnosti ne prebivajo oziroma tam nimajo sedeža. Ker so lokalni akti objavljeni v zelo raznolikih lokalnih glasilih in tudi na različne načine, je širšemu krogu zainteresiranih oseb njihova vsebina praviloma težko ali celo povsem nedostopna. Zgoraj opisani proces digitalizacije na centralni ravni, v katerega bi se vključili vsi normodajalci, torej tudi lokalne skupnosti, bi tako bistveno prispeval k digitalizaciji občinskih storitev in dvigu digitalnih kompetenc v lokalnih digitalnih ekosistemih, posledično pa tudi k lokalnemu indeksu digitalnega gospodarstva in družbe (DESI).

Oba zgoraj navedena ukrepa terjata tudi spremembe obstoječih pravnih podlag, v prvi vrsti ZUL, in predpisov, izdanih na njegovi pravni podlagi.

Zaradi predvidenih precejšnjih vsebinskih posegov v veljavni ZUL, ki so posledica zgoraj opisanih konceptualnih sprememb v normodajnem okolju, je pripravljen predlog novega zakona, ki celovito ureja področje izdajanja uradnega lista Republike Slovenije, vključno z nalogami in odgovornostmi pristojnih organov ter informacijskimi sistemi, ki bodo razviti v okviru ukrepov NOO in bodo podpirali izvedbo spremljajočih nalog.

**2. CILJI, NAČELA IN POGLAVITNE REŠITVE PREDLOGA ZAKONA**

**2.1 Cilji predloga zakona**

**Dosledno uresničevanje ustavne določbe**

V skladu s 154. členom ustave morajo biti predpisi objavljeni, preden začnejo veljati. Državni predpisi se objavljajo v državnem uradnem listu, predpisi lokalnih skupnosti pa v uradnem glasilu, ki ga te same določijo.

Več kot tridesetletna praksa objavljanja v državnem uradnem listu (Uradnem listu Republike Slovenije) kaže, da se v njem poleg predpisov objavljajo tudi številni drugi akti, ki jih določa trenutno veljavni ZUL. Še več, v državnem uradnem listu se objavljajo tudi številni drugi akti, katerih obveznost objave v državnem uradnem listu ni določena v ZUL, temveč je določena v drugih zakonih, podzakonskih predpisih ali celo v aktih, ki nimajo narave predpisa. Slednji primeri so v pravnem sistemu nezaželeni, še bolj problematični pa so primeri, ko akti, ki vsebujejo norme oziroma imajo naravo predpisa, zaradi različnih interpretacij v uradnem glasilu sploh niso objavljeni (naj si bo to državni uradni list ali lokalno glasilo), kar pomeni, da naslovniki nimajo možnosti, da bi se z obstojem in vsebino teh aktov seznanili vnaprej, to pa močno krni ustavni koncept uradnega objavljanja in neugodno vpliva na pravno varnost.

Cilj zakona torej je, da se s pravilnejšo opredelitvijo pojma »akt, ki se objavi v uradnem listu« doseže dosledno uresničevanje 154. člena ustave v skladu z njenim namenom.

**Brezplačnost objavljanja predpisov v državnem uradnem listu**

Brezplačnost objav ne pomeni samo brezplačne dosegljivosti objavljenih predpisov in drugih aktov, ki se objavljajo v uradnem listu, temveč tudi brezplačnost storitve objave za izdajatelje teh aktov, katerih dolžnost objave izvira iz ustave. S tem se normodajalce (tako državne kot lokalne) razbremenjuje njihovih stroškovno pogojenih (in ne tako redkih) prizadevanj, da bi predpise skrajšali, in tehtanj, ali bi bilo brez škode za razumljivost predpisa mogoče iz njega izločili kakšno ne povsem nujno (pogosto pa obsežno) pravno vsebino, kar pa je pri normativni presoji povsem nedopusten motiv. Normodajalce (tako državne kot lokalne) se razbremenjuje tudi njihove danes ne tako redke skrbi v zvezi s tehničnimi omejitvami uradnih glasil in z njimi povezanimi stroški, zaradi katerih ti iz predpisov vse prepogosto izločajo vsebine, ki vsebujejo sezname, režime, območja in druge bistvene sestavne dele predpisa, ki edine povedo, kaj (in kje nekaj) velja, kar pomeni, da so pravice in obveznosti naslovljencev takih vsebinsko osiromašenih predpisov v ključnem delu odvisne od njihove iznajdljivosti pri iskanju teh vsebin. Taka ravnanja sprožajo pravna vprašanja (vprašljive) pravne veljavnosti takih vsebin (kot sestavnih delov predpisa), pa tudi vprašanja glede dostopnosti zakonodaje, ki je za genezo prava še kako pomembna.

**Uveljavitev pristopa »en akt – ena izdaja«**[[1]](#footnote-1)

Izdajanje uradnega lista po načelu »en akt – ena izdaja« pomeni, da se ne bo več čakalo na zbir aktov, izdanih do določenega trenutka, da bi bili na koncu lahko objavljeni skupaj v zaključeni celoti posamične izdaje uradnega lista. Namesto tega bo vsak akt objavljen takoj, ko bo pripravljen za objavo, neodvisno od drugih aktov. To bo omogočilo prožnejši, hitrejši in enostavnejši način izdajanja uradnega lista. Naloge zbiranja in oblikovanja statičnega kazala vsebine dejansko ne bodo več potrebne, s čimer se bo skrajšal skupni čas od sprejetja akta s strani normodajalca do njegove objave, ki je ustavni imperativ, da ta začne veljati. Tak pristop prinaša tudi manj omejitev pri odzivanju na zahteve za objavo v zadnjem trenutku, manj omejitev pri objavi aktov na datume, ko redna izdaja uradnega lista ni načrtovana, in manjša organizacijska tveganja za izdajatelja uradnega lista v primerih, ko se normodajalec v zadnjem trenutku odloči, da ne bo objavil akta ali da bo odložil datum njegove objave. Obstoječa ureditev je odraz preseženega načina izdajanja uradnega lista v izključno tiskani obliki, ko je bilo treba zaradi priprave posamezne izdaje na tisk, zlasti z vidika organizacije in stroškovne učinkovitosti tiskarske dejavnosti, zbrati čim več aktov v eni izdaji.

Med prednosti takšne ureditve spada tudi to, da bodo vsi pregledani akti verodostojni (trenutno je verodostojen le celoten uradni list, medtem ko posamični akti to niso, čeprav se tekom postopka prav ti pregledujejo in to na več instancah). Povečuje se dostopnost, preglednost in izmenljivost izdaj uradnih listov. Takšna ureditev omogoča bistveno več možnosti iskanja in filtriranja rezultatov, kot jih je na voljo trenutno. Akte (izdaje uradnega lista) bo tako mogoče na enotnem spletnem mestu prikazovati v različnih pogledih, vključno s prilagoditvami glede na uporabnikove izbrane kriterije, filtre itd.

Po podatkih iz leta 2022[[2]](#footnote-2) so ureditev »en akt ena izdaja« zaradi njenih mnogih prednosti že uvedle številne države članice Evropske unije (Avstrija, Danska, Estonija, Finska, Nemčija (za Bundesanzeiger), Litva, Luxembourg, Nizozemska, Poljska, Portugalska, Slovaška, Švedska), 1. 10. 2023 pa tudi sama Evropska unija. Takšno ureditev so takrat napovedale še Češka, Grčija, Nemčija (za Bundesgesetzblatt), Italija in Malta.

**Enotnost državnega uradnega lista**

Enotnost državnega uradnega lista pomeni ukinitev njegove razdelitve na uredbeni del, razglasni del in mednarodne pogodbe. Ker je pomemben cilj predloga zakona prevetritev dosedanje ureditve in njena uskladitev z namenom 154. člena ustave, kar rezultira v bolj dorečenem naboru aktov, ki se morajo objaviti v uradnem listu, se bodo v njem v bodoče objavljali samo akti, določeni v predlogu zakona in drugih zakonih (v pretežni meri gre za akte, ki se objavljajo v sedanjem uredbenem delu uradnega lista in v delu mednarodnih pogodb), ostale vsebine pa ne več. Vsebine, ki se trenutno še objavljajo v razglasnem delu, se tako izvzemajo iz objavljanja v uradnem listu.

Predlog zakona vzpostavlja ureditev, po kateri se bo objavljanje vsebin, ki se trenutno umeščajo v razglasni del uradnega dela (tj. javni razpisi, javni natečaji, vpisi v registre, preklici in druge objave, ki se morajo po zakonu ali drugem predpisu objaviti v uradnem listu), vršilo na že uveljavljenih namenskih spletnih portalih, kot so osrednje spletno mesto državne uprave gov.si, spletne strani sodstva. Na tak način za predlagatelje objav odpadejo stroški objavljanja v zdajšnjem razglasnem delu uradnega lista, prav tako pa je pomembno, da se vsebine objavijo na mestih, ki so glede na njihovo naravo najbolj primerna in kjer jih naslovniki tudi najpogosteje iščejo in pričakujejo.

Predlagatelj zakona je leta 2024 opravil pregled zakonodaje z vidika določitve obveznosti objavljanja v uradnem listu. Pregled zakonodaje je med drugim pokazal, da se zakonodaja postopno spreminja v smeri izločanja obveznosti objavljanja vsebin v uradnem listu, še posebej vsebin, ki niso predpisi. Mnoge od teh vsebin so se torej že preselile na namenske spletne portale, ki so namenjeni objavljanju informacij z dotičnega področja ali pa ponujajo celovito storitev in revizijsko sled te storitve, vključno z objavo relevantnih aktov, ki jih je treba upoštevati pri opravljanju teh storitev. Tako, na primer, v uradnem listu (razglasnem delu) ni treba več objavljati preklicev osebnih izkaznic, potnih listin, orožnih listov, vozniških dovoljenj. Slednje se izvaja prek storitvenega portala eUprava, kar je v skladu z načelom »vse na enem mestu«, z vidika uporabnikov najbolj prijazno in zato posledično z vidika javne uprave najbolj pravilno. Nedavni primer spremembe zakonodaje v tej smeri je Zakon o spremembah in dopolnitvah Zakona o dedovanju (Uradni list RS, št. 102/24), ki na več mestih določa, da se oklici ne objavljajo več v uradnem listu (v razglasnem delu), temveč na spletni strani in na oglasni deski sodišča.

Iz analize objavljanja tudi izhaja, da so v uradnem listu objavljene nekatere vsebine kljub temu, da pravna podlaga za njihovo objavo ne obstaja in za katere se tudi kaže, da bi jih bilo primerneje (brezplačno) objaviti na namenskem spletnem portalu oziroma namenskih spletnih straneh, ki jih naslovniki tovrstnih vsebin redno spremljajo in poznajo. Analiza prav tako kaže, da se veliko vsebin, ki bi morale biti objavljene v razglasnem delu, objavljajo v uredbenem delu (na primer: Sklep o objavi javnega poziva sodnikom k vložitvi kandidatur na vodstveno mesto (Uradni list RS, št. 38/22)).

**Interoperabilnost in standardizacija**

Informacijski sistemi in digitalne storitve, omenjeni v točki 1.2 tega uvoda, vpeljujejo rešitve, ki zagotavljajo visoko raven interoperabilnosti sistemov ter izmenjave podatkov in dokumentov med najrazličnejšimi subjekti, ki sodelujejo v različnih fazah normativne dejavnosti, in so v skladu s skupnimi strategijami in politikami Evropske unije. Po izkušnjah Evropske unije in drugih držav, ki so podobne rešitve že implementirale (npr. enotni zakonodajni identifikator (ELI), enotni zakonodajni standard (LegalDocumentXML), centraliziran informacijski sistem za pripravo in objavo predpisov in drugih aktov, objavljanje »act-by-act«, eno osrednje zakonodajnopravno spletišče), tovrstna digitalna okolja znatno prispevajo k digitalnemu prehodu in imajo širše pozitivne učinke, zlasti z vidika transparentnosti, dosegljivosti in spletne dostopnosti informacij, hitrosti njihovega pridobivanja oziroma izmenjave in učinkovitosti delovnih procesov.

Standardiziranost podatkov in dokumentov je sestavni del oziroma predpogoj interoperabilnosti, zato se ji ne more in ne sme izogniti niti področje normativne dejavnosti. Standardiziranost na tem področju zahteva najmanj dvoje: a) določitev standarda za zakonodajne dokumente in b) vzpostavitev sistema za pripravo dokumentov v tem standardu oziroma za validacijo skladnosti dokumentov s tem standardom. Oba elementa skupaj privedeta do želenega cilja, da se vsi predpisi in drugi akti pripravijo oziroma validirajo z uporabo standardiziranega elektronskega XML formata (ki v našem primeru temelji na globalnem standardu Akoma Ntoso), ki zagotavlja ustrezne metapodatke, vsebine in reference, vezane na točno določen predpis ali drug akt. Podobne rešitve poznamo na različnih področjih (e-računi, ESPD na področju javnega naročanja, eBOL ipd.), pri čemer je ne glede na področje vsem rešitvam skupno to, da gre za informacijsko vodene in podprte procese, kot so zajem, obdelava, izmenjava, prikaz in hramba strukturiranih podatkov.

Predlog zakona z informacijskimi rešitvami postavlja tudi izhodišča za možnost prehoda z elektronskega podpisa na bolj avtomatiziran elektronski žig, ki se uporablja za zagotovitev izvora in celovitosti podatkov oziroma dokumentov. Elektronski žig v nasprotju z elektronskim podpisom lahko uporabljajo tudi informacijski sistemi, zato so močno orodje za podporo varnih avtomatiziranih transakcij.

**Večja spletna dostopnost uradnega lista**

Predlog zakona določa, da se objava in dostopnost elektronske izdaje uradnega lista tehnično zagotavljata na državnem spletišču Pravni informacijski sistem Republike Slovenije (PISRS). V PISRS se po vzoru spletišča EUR-Lex te vsebine nahajajo v posebnem razdelku, ki je namenjen uradnemu listu. Z vidika vsebine je to najbolj primerno mesto, saj je osnovni namen PISRS uporabnikom na enoten, razumljiv in jasen način podati čim bolj celostne informacije o pravnem redu Republike Slovenije in Evropske unije.

Ta sprememba je ključna z vidika konsolidacije državnih spletišč, informacijske varnosti, namestitve vseh povezanih informacijskih sistemov na centralno državno infrastrukturo (državni računalniški oblak) in navsezadnje tudi z vidika lažjega vzdrževanja in nadgrajevanja v vsebinskem, organizacijskem in finančnem smislu.

Posebno pozornost je treba nameniti tudi spletni dostopnosti uradnega lista v skladu z Zakonom o dostopnosti spletišč in mobilnih aplikacij (Uradni list RS, št. 30/18, 95/21 – ZInfV-A, 189/21 – ZDU-1M in 18/23 – ZDU-1O), katerega zahteve so bile upoštevane in vključene že v razvoj novega PISRS. Navsezadnje bo skozi PISRS implementiran tudi evropski zakonodajni identifikator (ELI), ki omogoča dostopnost zakonodaje na spletu v standardizirani obliki za njeno čezmejno uporabo in izmenjavo. Skupna pobuda držav članic in institucij Evropske unije je zapisana v sklepih Sveta o evropskem zakonodajnem identifikatorju z dne 6. novembra 2017 (2012/C 441/05).

**Prenos nalog upravljanja portalov na organ državne uprave**

Med pomembne cilje predloga zakona sodi tudi prenos upravljanja dveh pomembnih portalov, tj. portala javnih naročil in portala eRevizija z Javnega podjetja Uradni list Republike Slovenije, d. o. o., na Ministrstvo za javno upravo (v nadaljnjem besedilu: MJU).

Razlogi za to spremembo so načrtovana tesna integracija portala javnih naročil z informacijskim sistemom eJN, lažje in celovitejše upravljanje s povezanimi informacijskimi sistemi ter umeščenost sistemov na državno strežniško infrastrukturo, ki ima številne koristi tako z vidika varnosti kot z vidika enotnosti infrastrukturnega upravljanja.

**2.2 Načela predloga zakona**

Temeljna načela tega zakona so:

* načelo dostopnosti,
* načelo odprtosti,
* načelo preglednosti in sledljivosti.

Z načelom dostopnosti organi, ki morajo ravnati v skladu s predlogom zakona, zagotavljajo, da so informacije o pravnem redu Republike Slovenije in Evropske unije ter druge vsebine, povezane z normativno dejavnostjo, na voljo čim bolj celostno ter na enoten, razumljiv in jasen način.

Z načelom odprtosti se zagotavlja, da so informacije o načrtovanih predpisih in drugih aktih, predlogi predpisov in drugih aktov ter spremljajoči dokumenti, ki so informacija javnega značaja v skladu z zakonom, ki ureja dostop do informacij javnega značaja, javno objavljeni in da je javnost pravočasno in v razumnih rokih povabljena k sodelovanju. Posvetovanje z javnostjo se bo lahko v bodoče izvajalo na enovit način in prek osrednjega mesta, tj. namenske strani spletišča PISRS, ki je bila zasnovana tako, da s pomočjo t. i. komponente za komentiranje omogoča lažjo komunikacijo med javnostjo in predlagatelji predpisov in drugih aktov.

Načelo preglednosti in sledljivosti pomeni, da se na državni ravni zagotavlja možnost spremljanja nastajanja predpisov in drugih aktov skozi različne faze normativne dejavnosti, in to na pregleden način, ob upoštevanju standardov na področju oblikovanja in dostopnosti spletnih vsebin ter na področju informacijske tehnologije in varnosti. Temu služi enotno državno spletišče PISRS, ki s povezovanjem različnih informacijskih sistemov, registrov, zbirk in evidenc omogoča širok nabor informacij o normativni dejavnosti v Republiki Sloveniji.

Načela zakona so tesno povezana z udejanjanjem načela pravne države, še posebej tistega njegovega vidika, ki ga ureja 154. člen ustave, ki med drugim zahteva, da so predpisi javnosti dostopni na obličen način. Pravilno, popolno, pregledno in ažurno objavljanje predpisov (in drugih (splošnih) pravnih aktov) je eden od glavnih pogojev za začetek njihove veljavnosti. Glede objavljanja velja tudi splošno pravilo, da mora biti uradno objavljeno popolno besedilo, norme, ki so njegovo bistvo, pa morajo začeti svoje pravno življenje istočasno, razen če je v predpisu za posamezne od njih izrecno določeno drugače.

Vsi ti elementi se v tem zakonu dosledno uresničujejo, za predpise, ki vsebujejo geopodatke, pa bo šele po novem (s sistemom ePA) mogoče, da bi bili režimi in drugi prostorski podatki v predpisu sploh v celoti objavljeni in s tem dostopni javnosti.

**2.3 Poglavitne rešitve predloga zakona**

**Nov način objavljanja v uradnem listu in izdajanja uradnega lista**

Po obstoječi zakonodaji, tj. po veljavnem ZUL, ki velja od leta 1996, je izdajatelj uradnega lista Služba Vlade Republike Slovenije za zakonodajo (v nadaljnjem besedilu: služba za zakonodajo). Služba za zakonodajo to svojo nalogo ohranja tudi po predlogu zakona in v tem delu ni predvidenih sprememb. Javno podjetje Uradni list Republike Slovenije, d. o. o. (v nadaljnjem besedilu: javno podjetje) ima po omenjenem zakonu zgolj naloge zalaganja uradnega lista, ki so bile v preteklosti kot tehnično pomožna dela ločene od izdajateljske vloge, in sicer zaradi potreb po tehnični pripravi uradnega lista za tisk, organizacije tiskanja ter distribucije in prodaje tiskane izdaje uradnega lista. Te naloge z uvedbo elektronske izdaje uradnega lista in celovito digitalno podporo procesu objavljanja niso več potrebne, posledično pa tudi ne zaračunavanje teh storitev normodajalcem.

Predlog zakona prinaša nov način objavljanja predpisov in drugih aktov v uradnem listu in nov način njegovega izdajanja. Postopek priprave predpisov in drugih aktov za objavo v uradnem listu ter samo izdajanje uradnega lista bosta v celoti digitalizirana in bosta potekala z uporabo informacijskih sistemov, ki se izgrajujejo vzporedno s pripravo pravnega okvirja, v katerega v prvi vrsti sodi tudi ta predlog zakona, s finančnimi sredstvi mehanizma Načrta za okrevanje in odpornost (NOO). Pomemben element izdaje uradnega lista, tj. njegova objava oziroma priobčitev javnosti, se bo vršil na državnem spletišču Pravnega informacijskega sistema Republike Slovenije, ki je kot PISRS že zdaj informacijski sistem izdajatelja uradnega lista in je bil v okviru njegove celovite prenove, zaključene leta 2024, nameščen na državno strežniško infrastrukturo, za katero veljajo posebne varnostne zahteve in protokoli.

Pri tem ni zanemarljivo dejstvo, da je za dobro delovanje sistema objavljanja predpisov in drugih aktov, s katerim se sklene krogotok normativne dejavnosti, treba vzpostaviti enotne standarde, ki morajo veljati že na začetku poti, torej pri pripravi predpisov in drugih aktov. Samo tako lahko pripravljavci predpisov in drugih aktov skozi celoten proces posvečajo pozornost svoji najpomembnejši nalogi, tj. pripravi kakovostnih vsebinskih rešitev. Ta naloga pa z določitvijo enotnega informacijskega sistema (tj. modularno ogrodje za pripravo elektronskih dokumentov) ter osrednjega in enotnega mesta objavljanja tako državnih kot lokalnih predpisov in drugih aktov z ničemer ne posega v avtonomnost odločevalcev pri sprejemanju odločitev, pa najsi bodo te državnega ali lokalnega pomena.

**Izdajanje uradnega lista v izrednih okoliščinah**

Predlog zakona uvaja tudi novost glede na trenutno veljavno ureditev, tj. izdajanje uradnega lista v izrednih okoliščinah, med katere se štejejo vojno ali izredno stanje, naravne ali druge nesreče oziroma drugi izredni dogodki (nedelovanje informacijskih sistemov iz različnih razlogov, npr. kibernetskega incidenta) in v katerih uradnega lista ni mogoče izdati na ustaljeni način. Taka ureditev je nujno potrebna, saj je treba nemoteno izdajanje uradnega lista zagotoviti tudi v teh okoliščinah, da se takoj oziroma v najkrajšem možnem času uveljavijo ukrepi, ki so vsebovani v predpisih in drugih aktih, pa čeprav v obsegu in na način, ki ju te okoliščine dopuščajo.

Potreba po tovrstni ureditvi se je izkazala za utemeljeno tudi v okviru Nacionalne vaje kriznega upravljanja in odzivanja Odpornost 2024.

**Preimenovanje in sodobnejša opredelitev spletišča PISRS**

Predlog zakona uvaja preimenovanje spletišča PISRS, in sicer iz Pravno-informacijskega sistema Republike Slovenije v Pravni informacijski sistem Republike Slovenije. Tehnično gledano gre za en in isti informacijski sistem, vendar se s tem odpravlja raba stičnega vezaja v njegovem imenu, ki je bila, kakor so pojasnili slovenisti, glede na njegovo vsebino oziroma pomen napačna.

S predlogom zakona se po novem na zakonski ravni urejajo njegovi ključni gradniki, katerih krog ni zaključen, na sodobnejši način pa se ureja tudi njegova povezovalna struktura, saj je PISRS po svoji naravi integracijsko spletišče, ki povezuje različne informacijske sisteme, registre, zbirke in evidence.

Posebej bo urejena in posodobljena tudi namenska stran za posvetovanje z javnostmi, ki bo ohranila svoje sedanje ime eDemokracija, na kateri se trenutno že lahko izvaja javno posvetovanje o veljavnih predpisih, čeprav v omejenem obsegu. Gre za razširitev koncepta portala eDemokracija, ki je trenutno še vedno sestavni del portala eUprava, v prihodnje pa se bo preselil na spletišče PISRS. S to konsolidacijo bo na PISRS potekalo javno posvetovanje tako o predlogih predpisov kot tudi o veljavnih predpisih, kadar bodo organi povabili javnost k sodelovanju bodisi pri pripravi novih bodisi pri spremljanju izvajanja veljavnih predpisov, splošnih aktov za izvrševanje javnih pooblastil in drugih aktov.

Pod okrilje PISRS se umešča tudi t. i. Register pravnih aktov lokalnih skupnosti, saj so predpisi in drugi akti samoupravnih lokalnih skupnosti pomemben in neločljiv sestavni del pravnega reda Republike Slovenije, za katerega morajo veljati enaki standardi odprtosti, dostopnosti, preglednosti in sledljivosti, kot veljajo za predpise in druge akte na državni ravni. Predpisi in drugi akti samoupravnih lokalnih skupnosti morajo zato biti postavljeni ob bok državnim predpisom in drugim aktom, njihovo mesto v hierarhiji pravnih aktov pa izkazano z ustreznimi navezavami nanje. Izhajajoč iz celovitosti pravnega reda in univerzalnosti spoznavnih možnosti bi bilo negospodarno in neracionalno zahtevati, da bi moralo 212 občin vsaka zase, vendar vse na enakih standardih in na uporabniško poenoten način, vzpostaviti, vzdrževati in nato tudi nadgrajevati tehnološko napreden, uporabniku prijazen in z vidika informacijske varnosti ustrezen in na centralni (občinski) infrastrukturi temelječ informacijski sistem, prek katerega bi zagotavljale neprekinjeno izdajanje oziroma objavljanje ter trajno dosegljivost svojih predpisov in drugih aktov v skladu s splošno sprejetimi standardi in priporočili na področju oblikovanja in dostopnosti spletnih vsebin. Še posebej bi bila taka zahteva neupravičena ob dejstvu, da se prav takšne rešitve na državni ravni že vzpostavljajo in ni nobenih zadržkov oziroma ovir, da ne bi bile dane na voljo tudi lokalnim skupnostim.

**3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**

Vzpostavitev informacijskih sistemov, ki bodo omogočali nov način objavljanja v uradnem listu in izdajanja uradnega lista, se financira iz sredstev mehanizma Načrta za okrevanje in odpornost (ukrepa eZakonodaja in Register pravnih aktov lokalnih skupnosti) v skupni vrednosti 1.780.000,00 EUR.

Uvedba brezplačnosti, tj. nezaračunavanja storitev izdajateljem aktov za izvedbo objave v uradnem listu, prinaša zmanjšanje odhodkov na strani državnega in občinskih proračunov v višini cca 800.000,00 EUR na leto. Ta podatek izhaja iz Letnega poročila o delu Javnega podjetja Uradni list Republike Slovenije, d. o. o., za leto 2023, v katerem je navedeno, da so prihodki javnega podjetja iz naslova objav na letni ravni znašali 838.487,00 EUR.

V oceno finančnih posledic so bile vključene tudi dodatne zaposlitve na službi za zakonodajo in MJU, in sicer za skupno 7 delovnih mest (ocena je bila narejena za naziv podsekretar), kar znaša 254.604,00 na letni ravni. Predvideno število delovnih mest je za polovico nižje od števila delovnih mest (14), namenjenih izvajanju nalog iz naslova gospodarske javne službe pri Javnem podjetju Uradni list Republike Slovenije, d. o. o.

Stroški vzdrževanja in nadgradenj informacijskih sistemov, ki bodo vzpostavljeni v okviru izvajanja NOO, so odvisni od prejetih ponudb v postopkih javnega naročanja, zato jih ni mogoče natančno ovrednotiti. Ocena zato temelji na sklenjenih vzdrževalnih pogodbah za primerljive sisteme in pričakuje se, da bodo stroški ostali v približno enakih okvirih (od 150.000,00 do 220.000,00 EUR na leto, odvisno tudi od obsega načrtovanih nadgradenj).

**4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET**

Začetek porabe proračunskih sredstev je predviden v letu 2026, primarno za vzdrževalne storitve na področju informacijske tehnologije. Čeprav je višina potrebnih sredstev odvisna od izida postopkov javnega naročanja, se trenutno ocenjuje, da sredstva, ki so zagotovljena v sprejetem proračunu za leto 2026, zadostujejo za pokrivanje osnovnega vzdrževanja v zadevnem letu.

**5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE**

**5.1 Prilagojenost ureditve pravnemu redu Evropske unije**

Predlog zakona ni predmet usklajevanja s pravnim redom Evropske unije.

**5.2. Prikaz ureditve v drugih pravnih sistemih**

**Evropska unija**

Na ravni Evropske unije je izdajanje Uradnega lista EU urejeno z Uredbo Sveta (EU) št. 216/2013 z dne 7. marca 2013 o elektronski izdaji Uradnega lista Evropske unije (UL L št. 69 z dne 13. 3. 2013, str. 1), zadnjič spremenjeno z Uredbo Sveta (EU) 2024/741 z dne 20. februarja 2024 o spremembi Uredbe (EU) št. 216/2013 o elektronski izdaji Uradnega lista Evropske unije (UL L št. 2024/741 z dne 23. 2. 2024).

Izdajatelj Uradnega lista EU je Urad za publikacije Evropske unije.

Uradni list EU se izda elektronsko in je javnosti na voljo na spletni strani EUR-Lex v sodobni obliki in za nedoločeno obdobje. Izdajanje Uradnega lista EU se od 1. oktobra 2023 izvaja po načelu »act-by-act«.

Proces objavljanja poteka na način, da predlagatelji aktov za objavo uporabljajo predloge za zakonodajne dokumente (LegisWrite), ki so inkorporirani v sistem LEOS (*Legislation Editing Open Software*). LEOS je odprtokodna programska oprema, namenjena vsem, ki so vključeni v oblikovanje zakonodaje. Omogoča pripravo aktov, oddajanje komentarjev in predlogov, spremljanje različic ipd. Uporablja vgrajeno strukturo, ki pomaga pripravljavcem slediti pravilom in se izogniti napakam. Vsebina je shranjena v formatu XML, standard Akoma Ntoso (trenutno AKN4EU, verzija 4.2)[[3]](#footnote-3).

Za predložitev aktov v objavo se uporablja posebni sistem za prenos datotek (e-Greffe), ki vsakemu pošiljatelju aktov v objavo omogoča, da elektronsko predloži svojo zakonodajno dokumentacijo prek vmesnika spletnega brskalnika (dostop je omejen na imenovane koordinatorje). Besedila, ki so poslana v objavo, se naložijo v aplikacijo za potek dela (PlanJO). Sistem procesiranja temelji na standardih XML, z izjemo nekaterih vrst dokumentov (npr. proračun). Dokumenti se pozneje pretvorijo v Formex (različica XML za objavo).

Najkrajše obdobje med prejemom predloga za objavo in razpoložljivostjo objavljenega besedila je en delovni dan.

Urad za publikacije skrbi tudi za upravljanje portala EUR-Lex in pripravo neuradnih prečiščenih besedil.

Od 1. 1. 2020 se vsi stroški objavljanja oziroma izdajanja Uradnega lista EU krijejo neposredno iz proračuna Urada za publikacije.

**Francija**

Izdajatelj uradnega lista je Direktorat za pravne in upravne informacije (Direction de l’information légale et administrative – DILA). DILA je vladna služba, ki deluje pod okriljem generalnega sekretarja vlade (kabineta predsednika vlade).

Uradni list se objavlja na spletni strani *Legifrance*. Uradna izdaja je elektronska izdaja.

Za zagotavljanje verodostojnosti se uporabljata dve vrsti elektronskega podpisa: v večini primerov XAdES z visoko stopnjo preverjanja pristnosti, kot nevsiljiv podpis in PDF (PKCS7) kot vsiljiv podpis. Poleg tega se s programsko opremo nCipher Appliance uporablja varen strežnik s potrdilom in časovnim žigom.

Za pripravo in izmenjavo aktov in spremljajočih dokumentov ter njihovo predložitev v objavo se uporablja informacijski sistem »Système d’organisation en ligne des opérations normatives« (SOLON), ki zagotavlja preverjanje ustreznosti pripravljenih dokumentov in omogoča izvedbo popravkov (če so ti potrebni) na celotni poti od osnutka predpisa do njegove objave. Vanj so vdelane različne slogovne predloge za različne vrste aktov, ki so pripravljeni kot e-zakonodaja. Datoteke se pretvorijo v XML s pomočjo aplikacije »Solution de traitement de l’information légale et administrative« (STILA). Pravilno strukturiranje, urejanje in postavitve XML so v celoti avtomatizirani.

Objave se izvajajo od torka do nedelje (e-izdaja na spletni strani *Legifrance*), po potrebi tudi v ponedeljek. Minimalno obdobje od prejema predloga za objavo do objave je 24 ur.

DILA tudi upravlja nacionalni portal Legifrance in skrbi za pripravo konsolidiranih besedil na tem portalu.

Storitve objavljanja se ne zaračunavajo. DILA se financira iz državnega proračuna.

**Danska**

Izdajatelj uradnega lista na Danskem je Civilstyrelsen (Civil Affairs Agency), ki deluje pod okriljem Ministrstva za pravosodje. Uradni list se objavlja na spletišču https://lovtidende.dk v skladu z načelom »act-by-act«.

Od 24. septembra 2007 se za pripravo zakonodaje uporablja sistem Lex Dania. Leta 2015 je bil uveden še poseben urejevalnik, imenovan Eunomia, v katerem se začnejo pripravljati vsi osnutki predpisov. Oba modula skupaj omogočata vodenje vseh delovnih procesov, ki se končajo z objavo predpisa na lovtidende.dk, pa tudi na https://retsinformation.dk/, ki je nacionalni portal za dostop do pravnih informacij. Lex Dania izvaja tudi validacijo, pretvorbo in oblikovanje. Izhodni formati so XML, PDF in HTML.

Predpis je običajno objavljen naslednji dan, če je v dnevu poprej pravočasno predložen v Lex Dania.

Sistem Lex Dania je zelo učinkovito in varno orodje za izvajanje nadaljnjih popravkov predpisov ali ustvarjanje dokumentov, ki slonijo na teh predpisih (npr. konsolidirana besedila), spremembe in dopolnitve predpisov.

Storitve objavljanja se financirajo iz državnega proračuna.

**Nemčija**

Izdajatelj uradnega lista je Zvezno ministrstvo za pravosodje (Bundesministerium der Justiz).

Uradni list se objavi na spletišču *Bundesgesetzblatt* (Promulgation Platform), dostopnem na naslovu https://www.recht.bund.de/, s katerim upravlja ministrstvo za pravosodje. Uradni list izhaja na način, da ena izdaja vsebuje samo en akt (»act-by-act«).

Za namene procesa objavljanja je vzpostavljen sistem eNorm (programska oprema za pripravo zakonodaje), ki dopolnjuje skupni urejevalnik besedil in omogoča, da se datoteke ustrezno pretvorijo v XML in PDF s pomočjo programskih aplikacij. Sistem se uporablja za ustvarjanje, revizijo in izmenjavo dokumentov.

Poleg sistema eNorm je bil posebej za e-predpise razvit standard vsebinskih podatkov, imenovan LegalDocML.de. Cilj standarda je ustvariti strukturo zakonodajnih besedil v strojno berljivi obliki in zagotoviti, da se lahko besedila v postopku hitro in enostavno izmenjujejo med različnimi deležniki, ne da bi bila ta izmenjava odvisna od različnih programskih okolij. LegalDocML.de se zato šteje za temelj e-predpisov in digitalizacije zakonodajnih postopkov v Nemčiji.

Lektoriranje, strukturiranje in objavljanje uradnega lista teče na digitalni platformi, ki jo upravlja uredništvo Zveznega ministrstva za pravosodje.

Financiranje storitev objavljanja, vključno z informacijsko podporo, zagotavlja državni proračun.

**6. PRESOJA POSLEDIC, KI JIH BO IMELO SPREJETJE ZAKONA**

**6.1 Presoja administrativnih posledic**

**a) v postopkih oziroma poslovanju javne uprave ali pravosodnih organov**

Predlog zakona prinaša pozitivne posledice v poslovanju javne uprave, saj so organi državne uprave pomembni normodajalci, ki bodo s spremembami, ki jih uvaja predlog zakona, razbremenjeni ne samo načrtovanja sredstev za plačila objav in obdelave računov, ki so jim bili izdani v ta namen, temveč tudi njihovih stroškovno pogojenih (in ne tako redkih) prizadevanj, da bi predpise skrajšali, in tehtanj, ali bi bilo brez škode za razumljivost predpisa mogoče iz njega izločili kakšno ne povsem nujno (pogosto pa obsežno) pravno vsebino, kar pa je, kot že omenjeno, pri normativni presoji povsem nedopusten vzgib.

Vse pogosteje se normodajalci namreč odločajo, da zaradi tehničnih omejitev uradnih glasil in lastnih finančnih omejitev izločajo vsebine, ki vsebujejo sezname, režime, območja in druge bistvene sestavne dele predpisa, ki edine povedo, kaj (in kje) velja, in jih po novem objavljajo na različnih spletnih straneh, kamor po vsebini niti nujno ne sodijo, kar pomeni, da so pravice in obveznosti naslovljencev v ključnem delu odvisne od njihove iznajdljivosti pri iskanju teh vsebin. Navedeno poleg pravnega vprašanja (vprašljive) pravne veljavnosti takih vsebin (kot sestavnih delov predpisa) oži tudi možnosti trajne dosegljivosti vsebine, ki je za genezo prava še kako pomembna, saj so spletne strani, ki primarno niso namenjene pravnim (zakonodajnim) vsebinam, podvržene nenehnim spremembam, da ohranjajo svojo aktualnost.

Vidik brezplačnosti je torej pomemben z vidika sprejemanja in objavljanja celovitih aktov ali njihovih uradnih prečiščenih besedil, saj cena objave ne bo več ovira, tako kot je sedaj, ko ta narašča z dolžino besedila predpisa in obsežnostjo slikovnega materiala.

Teh prednosti bodo deležni tudi drugi državni organi, nosilci javnih pooblastil in samoupravne lokalne skupnosti, ki bodo kot svoje uradno glasilo izbrale uradni list.

**b) pri obveznostih strank do javne uprave ali pravosodnih organov**

Predlog zakona nima posledic z vidika obveznosti strank do javne uprave ali pravosodnih organov.

**6.2 Presoja posledic za okolje, vključno s prostorskimi in varstvenimi vidiki**

Predlog zakona nima posledic za okolje.

**6.3 Presoja posledic za gospodarstvo**

Predlog zakona nima posledic za gospodarstvo.

**6.4 Presoja posledic za socialno področje**

Predlog zakona nima posledic za socialno področje.

**6.5 Presoja posledic za dokumente razvojnega načrtovanja**

Predlog zakona nima posledic za dokumente razvojnega načrtovanja.

**6.6 Presoja posledic za druga področja**

Predlog zakona nima posledic za druga področja.

**6.7 Izvajanje sprejetega predpisa**

Za zagotovitev učinkovitega izvajanja zakona bo predlagatelj strokovni in širši javnosti predstavil novosti ter predvidenim uporabnikom informacijskih sistemov nudil strokovno pomoč in izvedel usposabljanja za njihovo uporabo.

**6.8 Druge pomembne okoliščine v zvezi z vprašanji, ki jih ureja predlog zakona**

Predlog zakona ne ureja vprašanj, povezanih z drugimi pomembnimi okoliščinami.

**7. PRIKAZ SODELOVANJA JAVNOSTI PRI PRIPRAVI PREDLOGA ZAKONA**

**/dopolniti po koncu posvetovanja z javnostjo/**

**8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI GRADIVA**

Pri pripravi predloga zakona ni sodeloval noben zunanji strokovnjak.

**9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES**

– Rado Fele, direktor Službe Vlade Republike Slovenije za zakonodajo

– dr. Anamarija-Patricija Masten, vodja Sektorja za evropske zadeve in informatizacijo zakonodajnih postopkov v Službi Vlade Republike Slovenije za zakonodajo

– mag. Franc Props, minister za javno upravo

– Jure Trbič, državni sekretar na Ministrstvu za javno upravo

– Sašo Matas, generalni direktor Direktorata za javno naročanje na Ministrstvu za javno upravo

II. BESEDILO ČLENOV

I. POGLAVJE

SPLOŠNE DOLOČBE

1. člen

(vsebina)

(1) S tem zakonom se določajo državni uradni list, postopek objavljanja aktov v državnem uradnem listu in način njegovega izdajanja.

(2) S tem zakonom se z namenom doseganja kakovostnega, jasnega in konsistentnega pravnega reda in uresničevanja usmeritev iz resolucije, ki ureja normativno dejavnost, urejajo skupna pravila za izvajanje normativne dejavnosti in informacijski sistemi, ki zagotavljajo dostopnost vsebin o normativni dejavnosti in pravnem redu Republike Slovenije in Evropske unije.

1. člen

(uporaba)

V skladu s tem zakonom ravnajo državni organi, organi samoupravnih lokalnih skupnosti in nosilci javnih pooblastil, kadar izvajajo normativno dejavnost.

1. člen

(izrazi)

Izrazi, uporabljeni v tem zakonu, pomenijo:

1. normativna dejavnost je načrtovanje, priprava, usklajevanje, sprejetje, objava in spremljanje izvajanja predpisov in splošnih aktov, izdanih za izvrševanje javnih pooblastil, ter drugih aktov iz 5. člena tega zakona;
2. organ je državni organ, organ samoupravne lokalne skupnosti in nosilec javnega pooblastila;
3. državni organ je organ državne uprave in drug državni organ;
4. organ državne uprave je vlada, ministrstvo, organ v sestavi ministrstva in vladna služba;
5. drug državni organ je predsednik republike, državni zbor, državni svet, ustavno sodišče, računsko sodišče, sodni svet, varuh človekovih pravic, informacijski pooblaščenec, pravosodni organ in drug državni organ, ki ni organ državne uprave;
6. predlagatelj objave je pooblaščena oseba izdajatelja akta iz 5. člena tega zakona;
7. storitev SI-PASS je enotna točka za preverjanje identitete uporabnikov ter elektronsko podpisovanje dokumentov;
8. centralna varnostna shema je storitev za avtentikacijo, avtorizacijo in enotno upravljanje z uporabniki in njihovimi pravicami za delo v informacijskih sistemih.

II. POGLAVJE

URADNI LIST

1. člen

(uradni list)

(1) Državni uradni list je Uradni list Republike Slovenije (v nadaljnjem besedilu: uradni list).

(2) Uradni list se izdaja v elektronski obliki z objavo na spletišču Pravnega informacijskega sistema Republike Slovenije (v nadaljnjem besedilu: PISRS).

(3) Uradni list se izdaja pod tehničnimi pogoji, ki zagotavljajo verodostojnost, celovitost in nespremenljivost njegove vsebine.

1. člen

(akti, ki se objavljajo v uradnem listu)

(1) V uradnem listu se objavljajo:

1. predpisi:

– ustava,

– zakoni,

– podzakonski predpisi;

2. splošni akti, izdani za izvrševanje javnih pooblastil;

3. drugi akti:

– drugi splošni akti državnih organov,

– drugi akti državnih organov, če obveznost njihove objave v državnem uradnem listu določa zakon,

– drugi akti nosilcev javnih pooblastil, če obveznost njihove objave v uradnem listu določa zakon ali odlok lokalne skupnosti.

(2) V uradnem listu se objavljajo tudi predpisi in drugi akti organov samoupravnih lokalnih skupnosti, če obveznost njihove objave v uradnem glasilu določa zakon, ki ureja lokalno samoupravo, in samoupravna lokalna skupnost določi uradni list kot svoje uradno glasilo.

1. člen

(izdajatelj uradnega lista)

(1) Izdajatelj uradnega lista je služba vlade, pristojna za zakonodajo.

(2) Izdajatelj uradnega lista skrbi zlasti za:

– izdajanje uradnega lista in zagotavljanje tehničnih pogojev za verodostojnost, celovitost in nespremenljivost vsebine uradnega lista,

– razvoj in vzdrževanje informacijskih sistemov, ki zagotavljajo izdajanje in dostopnost uradnega lista, ter nadgrajevanje teh sistemov v skladu s tehničnim razvojem, vključno z enotnim slovenskim standardom za normativni akt iz 10. člena tega zakona,

– hrambo dokumentov, predloženih v informacijske sisteme iz prejšnje alineje, v skladu s predpisi, ki urejajo varstvo dokumentarnega in arhivskega gradiva.

(3) Izdajatelj uradnega lista je tudi njegov založnik.

1. člen

(izdaja in označevanje izdaje uradnega lista)

(1) Vsak akt iz 5. člena tega zakona se objavi posamezno v svoji izdaji uradnega lista.

(2) Akt iz 5. člena tega zakona se objavi na dan prejetja odredbe za objavo, če jo je izdajatelj uradnega lista prejel do 14. ure na delovni dan.

(3) Če izdajatelj uradnega lista prejme odredbo za objavo po 14. uri na delovni dan ali na dan, ko izdajatelj uradnega lista ne dela, se akt iz 5. člena tega zakona objavi prvi naslednji delovni dan, izjemoma pa tudi prej (prednostna objava).

(4) Uradni list se varno elektronsko podpiše z uporabo kvalificiranega potrdila v skladu z zakonom, ki ureja elektronsko identifikacijo in storitve zaupanja.

(5) Uradni list vsebuje številko izdaje uradnega lista, letnico izdaje, datum izdaje, slovensko oznako predpisa (SOP), evropski zakonodajni identifikator, mednarodno standardno številko za serijske publikacije (ISSN) ter kolofon v skladu z zakonom, ki ureja obvezni izvod publikacij.

(6) Podrobnejši način objave iz tega člena določi Vlada Republike Slovenije (v nadaljnjem besedilu: vlada).

1. člen

(dostopnost uradnega lista)

Državni organi, ki imajo določene uradne ure za poslovanje s strankami, upravne enote in splošne knjižnice med uradnimi urami omogočajo brezplačen vpogled v uradni list.

1. člen

(brezplačnost objavljanja)

Objavljanje aktov iz 5. člena tega zakona v uradnem listu je brezplačno.

III. POGLAVJE

OBJAVLJANJE V URADNEM LISTU

1. člen

(enotni slovenski standard za normativni akt)

(1) Akt iz 5. člena tega zakona se pripravi v enotnem slovenskem standardu za normativni akt, ki omogoča pripravo, izmenjavo in objavo predpisov in drugih aktov v strukturiranem in strojno berljivem formatu.

(2) Priprava iz prejšnjega odstavka se izvede z uporabo modularnega ogrodja za pripravo elektronskih dokumentov (v nadaljnjem besedilu: modularno ogrodje), ki je spletni informacijski sistem službe vlade, pristojne za zakonodajo.

(3) Priprava iz prvega odstavka tega člena vključuje oblikovanje predlogov aktov za objavo in, kadar je to predpisano, za njihovo usklajevanje in sodelovanje z javnostjo.

(4) Vlada podrobneje določi način priprave akta v enotnem slovenskem standardu za normativni akt in uporabe modularnega ogrodja.

1. člen

(enolične identifikacijske oznake)

(1) Aktu iz 5. člena tega zakona se v modularnem ogrodju dodeli enolična identifikacijska oznaka.

(2) Enolična identifikacijska oznaka iz prejšnjega odstavka je:

1. evidenca vladnega akta (EVA), pod katero se vodijo:

– akti iz 5. člena tega zakona, katerih izdajatelji so organi državne uprave,

– akti iz 5. člena tega zakona, katerih izdajatelji so drugi državni organi, organi samoupravnih lokalnih skupnosti in nosilci javnih pooblastil, kadar jih ti organi predložijo v obravnavo organom državne uprave,

– akti iz 5. člena tega zakona, katerih izdajatelji so drugi državni organi, organi samoupravnih lokalnih skupnosti in nosilci javnih pooblastil, kadar jih organi državne uprave predložijo v obravnavo tem organom;

2. evidenca drugega akta (EDA), pod katero se vodijo akti iz 5. člena tega zakona, katerih izdajatelji so drugi državni organi, organi samoupravnih lokalnih skupnosti in nosilci javnih pooblastil, razen aktov iz tretje alineje prejšnje točke.

(3) Ob objavi akta iz 5. člena tega zakona se temu dodeli slovenska oznaka predpisa (SOP).

(4) V modularnem ogrodju se vodi tudi enolična identifikacijska oznaka evidenca parlamentarnega akta (EPA), ki jo določi državni zbor.

(5) Vlada podrobneje predpiše sestavo in način dodeljevanja enoličnih identifikacijskih oznak iz drugega in tretjega odstavka tega člena.

1. člen

(odredba za objavo aktov)

(1) Objavo aktov iz 5. člena tega zakona odredi predlagatelj objave z uporabo modularnega ogrodja.

(2) Predlagatelj objave je odgovoren, da je akt, katerega objavo je odredil v skladu s prejšnjim odstavkom, istoveten z njegovim izvirnikom.

(3) Izdajatelj uradnega lista pred objavo akta preveri, ali gre za akt iz 5. člena tega zakona in je njegova objava odrejena v skladu s tem zakonom.

(4) Če izdajatelj uradnega lista ugotovi, da pogoji iz prejšnjega odstavka niso izpolnjeni, o tem obvesti predlagatelja objave.

(5) Če iz tehničnih razlogov na strani izdajatelja uradnega lista odreditev objave na način iz prvega odstavka tega člena ni mogoča, lahko predlagatelj objave odredi objavo akta na drug primeren način, dogovorjen z izdajateljem uradnega lista.

1. člen

(objava popravkov)

(1) Za objavo popravkov aktov iz 5. člena tega zakona se smiselno uporabljajo določbe prejšnjega člena, pri čemer se popravku akta dodeli enolična identifikacijska oznaka akta, ki se popravlja.

(2) Objavo tehničnih popravkov izdaje uradnega lista odredi izdajatelj uradnega lista.

IV. POGLAVJE

IZDAJANJE URADNEGA LISTA V IZREDNIH OKOLIŠČINAH

1. člen

(izdaja uradnega lista brez objave)

(1) Če zaradi vojnega ali izrednega stanja, naravne ali druge nesreče ali drugega izrednega dogodka objava uradnega lista na PISRS ni mogoča, se ne glede na drugi odstavek 4. člena tega zakona šteje, da je uradni list izdan, ko izdajatelj uradnega lista njegovo elektronsko obliko varno elektronsko podpiše.

(2) Izdajatelj uradnega lista informacijo o nezmožnosti objave uradnega lista na PISRS objavi na osrednjem spletnem mestu državne uprave oziroma na drug način, ki je primeren glede na okoliščine iz prejšnjega odstavka.

(3) Izdaja uradnega lista iz prvega odstavka tega člena je na voljo v prostorih izdajatelja uradnega lista.

(4) Izdajatelj uradnega lista z informacijo o izdaji uradnega lista iz prvega odstavka tega člena seznani javnost na način iz drugega odstavka tega člena.

(5) Po prenehanju okoliščin za izdajo uradnega lista na način iz prvega odstavka tega člena se uradni list objavi na PISRS. Od objave na PISRS se tako objavljen uradni list šteje za edino uradno izdajo uradnega lista.

1. člen

(izdaja uradnega lista v papirni obliki)

(1) Če zaradi vojnega ali izrednega stanja, naravne ali druge nesreče ali drugega izrednega dogodka izdaja uradnega lista ni mogoča niti na način iz prejšnjega člena, se ne glede na drugi odstavek 4. člena tega zakona šteje, da je uradni list izdan, ko izvirnik akta v obliki ročnega zapisa ali tipkopisa lastnoročno podpiše pooblaščena oseba izdajatelja uradnega lista. V primeru objave zakona pooblaščena oseba izdajatelja uradnega lista lastnoročno podpiše izvirnik zakona po njegovi razglasitvi.

(2) Za izdajo uradnega lista v papirni obliki se smiselno uporabljajo drugi do peti odstavek prejšnjega člena.

V. POGLAVJE

PRAVNI INFORMACIJSKI SISTEM REPUBLIKE SLOVENIJE

1. člen

(PISRS)

(1) PISRS je informacijski sistem službe vlade, pristojne za zakonodajo, na katerem so poleg uradnega lista, kot je določeno v drugem odstavku 4. člena tega zakona, dostopne tudi druge vsebine o normativni dejavnosti in pravnem redu Republike Slovenije in Evropske unije.

(2) Sestavni del PISRS je tudi namenska spletna stran eDemokracija, na kateri se izvaja javno posvetovanje, kadar organi povabijo javnost k sodelovanju pri pripravi in spremljanju izvajanja predpisov, splošnih aktov, izdanih za izvrševanje javnih pooblastil, in drugih aktov.

(3) Vsebine, objavljene na PISRS, so informativnega značaja, razen izdaje uradnega lista.

(4) PISRS je brezplačno dostopen na naslovu www.pisrs.si.

(5) Vlada podrobneje določi vsebino in način upravljanja PISRS.

1. člen

(povezovanje v PISRS)

(1) Vsebine iz prejšnjega člena so na PISRS dostopne s povezovanjem informacijskih sistemov, registrov, zbirk in evidenc organov, ki vključujejo:

1. zbirko uradnih objav uradnega lista,
2. zbirko neuradnih objav uradnega lista,
3. register predpisov,
4. zbirko splošnih aktov za izvrševanje javnih pooblastil,
5. zbirko drugih splošnih in posamičnih aktov,
6. zbirko neuradnih prečiščenih besedil,
7. register pravnih aktov lokalnih skupnosti,
8. register pravnih aktov Evropske unije ter
9. druge informacijske sisteme, registre, zbirke in evidence, pomembne za normativno dejavnost.

(2) Zbirka uradnih objav uradnega lista vsebuje uradne liste, izdane v skladu z določbami II. poglavja tega zakona, in elektronske izdaje uradnega lista, razen razglasnega dela teh izdaj, od 1. januarja 2006 do 28. februarja 2026.

(3) Zbirka neuradnih objav uradnega lista vsebuje izdaje uradnega lista v elektronski obliki od 25. junija 1991 do 31. decembra 2005.

(4) Register predpisov vsebuje podatke o predpisih, ki veljajo oziroma se uporabljajo v Republiki Sloveniji.

(5) Zbirka splošnih aktov za izvrševanje javnih pooblastil vsebuje splošne akte, izdane za izvrševanje javnih pooblastil.

(6) Zbirka drugih splošnih in posamičnih aktov vsebuje druge splošne akte državnih organov in druge akte teh organov, ki so bili objavljeni v uradnem listu in niso del drugih registrov, zbirk in evidenc.

(7) Zbirka neuradnih prečiščenih besedil vsebuje neuradna prečiščena besedila aktov iz prvega odstavka 5. člena tega zakona, ki jih pripravlja služba vlade, pristojna za zakonodajo.

(8) Register pravnih aktov lokalnih skupnosti je zbirka podatkov o predpisih in drugih aktih lokalnih skupnosti, objavljenih v uradnem listu ali drugem uradnem glasilu v skladu z zakonom, ki ureja lokalno samoupravo, ter drugih vsebin o normativni dejavnosti lokalnih skupnosti in vsebuje tudi zbirko neuradnih prečiščenih besedil predpisov in drugih aktov lokalnih skupnosti.

(9) Register pravnih aktov Evropske unije vsebuje podatke o pravnih aktih Evropske unije, ki jih Republika Slovenija izvaja ali prenaša v nacionalni pravni red. Vsebuje tudi povezave do spletišča EUR-Lex, na katerem so objavljeni podatki in besedila pravnih aktov Evropske unije.

(10) Skrbnik zbirk iz drugega in tretjega odstavka tega člena je izdajatelj uradnega lista, zbirk in registrov iz četrtega do devetega odstavka tega člena pa služba vlade, pristojna za zakonodajo.

(11) Organi so odgovorni za neprekinjeno dosegljivost vsebin iz informacijskih sistemov, registrov, zbirk in evidenc iz tega člena.

(12) Vlada podrobneje določi informacijske sisteme, registre, zbirke in evidence organov iz tega člena in način njihovega povezovanja v PISRS.

1. člen

(vnos v register pravnih aktov lokalnih skupnosti)

(1) Samoupravne lokalne skupnosti vnesejo v register pravnih aktov lokalnih skupnosti iz osmega odstavka prejšnjega člena podatke o svojih predpisih in drugih aktih ter njihova neuradna prečiščena besedila.

(2) Vlada podrobneje določi način vnosa v register pravnih aktov lokalnih skupnosti iz prejšnjega odstavka.

VI. POGLAVJE

VARSTVO OSEBNIH PODATKOV

1. člen

(obdelava osebnih podatkov)

(1) Služba vlade, pristojna za zakonodajo, obdeluje osebne podatke uporabnikov informacijskih sistemov iz 10. in 16. člena tega zakona za namen elektronske identifikacije, avtentikacije ali preverjanja njihovih identifikacijskih podatkov pri pripravi oziroma objavi aktov iz 5. člena tega zakona.

(2) Služba vlade, pristojna za zakonodajo, za namen iz prejšnjega odstavka obdeluje osebno ime, funkcijo, elektronski naslov in telefonsko številko uporabnika, podatek o uporabniških pravicah uporabnika ter ime organizacije, v imenu katere uporabnik uporablja informacijske sisteme.

(3) Podatki iz prejšnjega odstavka se v informacijske sisteme iz 10. in 16. člena tega zakona prenesejo iz storitve SI-PASS oziroma centralne varnostne sheme ob registraciji uporabnika v informacijske sisteme in ob vsaki spremembi navedenih podatkov, ki jo uporabnik izvede na ravni storitve SI-PASS oziroma centralne varnostne sheme.

(4) Podatki iz drugega odstavka tega člena se hranijo pet let po izteku koledarskega leta, v katerem je uporabnik zadnjič dostopal do informacijskih sistemov iz 10. in 16. člena tega zakona.

(5) Ne glede na prejšnji odstavek se tisti podatki iz drugega odstavka tega člena, ki so ob pripravi ali objavi aktov iz 5. člena tega zakona postali sestavni del teh aktov ali drugih dokumentov, ki so bili z namenom priprave ali objave aktov iz 5. člena tega zakona ustvarjeni v informacijskih sistemih iz 10. in 16. člena tega zakona ali vanje predloženi, hranijo trajno, dokumenti, v katerih so ti podatki vsebovani, pa se hranijo v skladu s predpisi, ki urejajo varstvo dokumentarnega in arhivskega gradiva.

VII. POGLAVJE

PREHODNE IN KONČNE DOLOČBE

1. člen

(spremembe Zakona o javnem naročanju)

V Zakonu o javnem naročanju (Uradni list RS, št. 112/05 – uradno prečiščeno besedilo, 102/07, 109/09 in 38/10 – ZUKN) se:

1. v 2. členu v prvem odstavku v 28. točki črta besedilo »ki ga upravlja Javno podjetje Uradni list Republike Slovenije, d.o.o.,«;
2. v 107. členu:

– v prvem odstavku besedilo »Javno podjetje Uradni list Republike Slovenije, d. o. o., in jih pošlje ministrstvu, pristojnemu za javna naročila« nadomesti z besedilom »ministrstvo, pristojno za javna naročila«;

– v drugem odstavku se besedilo »Javno podjetje Uradni list Republike Slovenije, d. o. o.« nadomesti z besedilom »Ministrstvo, pristojno za javna naročila«.

1. člen

(sprememba Zakona o pravnem varstvu v postopkih javnega naročanja)

V Zakonu o pravnem varstvu v postopkih javnega naročanja (Uradni list RS, št. 43/11, 60/11 – ZTP-D, 63/13, 90/14 – ZDU-1I, 60/17 in 72/19) se v 13.a členu v prvem odstavku besedilo »Državne revizijske komisije, ki ga upravlja Javno podjetje Uradni list Republike Slovenije, d. o. o.« nadomesti z besedilom »ministrstva, pristojnega za javno naročanje«.

1. člen

(dopolnitev Zakona o lokalni samoupravi)

V Zakonu o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K) se v 66. členu v drugem odstavku za besedo »glasilu« dodata vejica in besedilo »ki je določen s statutom«.

1. člen

(sprememba Zakona o državni upravi)

V Zakonu o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23) se v 72. členu v drugem odstavku besedilo »za objavo« nadomesti z besedilom »pred objavo«.

1. člen

(sprememba Zakona o javnih agencijah)

V Zakonu o javnih agencijah (Uradni list RS, št. 52/02, 51/04 – EZ-A in 33/11 – ZEKom-C) se v 27. členu v tretjem odstavku besedilo »za objavo« nadomesti z besedilom »pred objavo«.

1. člen

(spremembe Zakona o zunanjih zadevah)

V Zakonu o zunanjih zadevah (Uradni list RS, št. 113/03 – uradno prečiščeno besedilo, 20/06 – ZNOMCMO, 76/08, 108/09, 80/10 – ZUTD, 31/15 in 30/18 – ZKZaš) se:

1. v 77. členu v prvem odstavku obakrat črtata pomišljaj in besedilo »Mednarodne pogodbe«;

2. v 83. členu črtata pomišljaj in besedilo »Mednarodne pogodbe«.

1. člen

(uskladitev pravnih podlag za objavo drugih aktov)

(1) Od 1. marca 2026 do uskladitve podzakonskih predpisov in splošnih aktov, izdanih za izvrševanje javnih pooblastil, ki določajo obveznost objave drugih aktov v skladu z deveto alinejo prvega odstavka 7. člena Zakona o Uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb), s tem zakonom se ti akti objavljajo na spletni strani izdajatelja tega akta.

(2) Podzakonski predpisi in splošni akti, izdani za izvrševanje javnih pooblastil, ki določajo obveznost objave aktov iz prejšnjega odstavka, se uskladijo s tem zakonom v treh letih po uveljavitvi tega zakona.

1. člen

(objava razglasnih vsebin v prehodnem obdobju)

(1) Od 1. marca 2026 do uskladitve predpisov, splošnih aktov, izdanih za izvrševanje javnih pooblastil, in drugih aktov, ki določajo obveznost objave javnih razpisov, javnih natečajev, vpisov v registre, preklicev in drugih objav (v nadaljnjem besedilu: razglasne vsebine) v uradnem listu, s tem zakonom se te razglasne vsebine, ki se do 28. februarja 2026 objavljajo v razglasnem delu uradnega lista v skladu z drugim odstavkom 7. člena Zakona o Uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb) in Uredbo o objavljanju v Uradnem listu Republike Slovenije (Uradni list RS, št. 20/10 in 36/14), objavljajo na:

– spletni strani predsednika republike, če gre za razglasne vsebine predsednika republike,

– spletni strani državnega zbora, če gre za razglasne vsebine državnega zbora,

– osrednjem spletnem mestu državne uprave, če gre za razglasne vsebine organa državne uprave,

– spletni strani sodišča, če gre za razglasne vsebine sodišča.

(2) Razglasne vsebine drugih predlagateljev, ki se na podlagi predpisov, splošnih aktov, izdanih za izvrševanje javnih pooblastil, in drugih aktov do 28. februarja 2026 objavljajo v razglasnem delu uradnega lista v skladu z Zakonom o Uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb) in Uredbo o objavljanju v Uradnem listu Republike Slovenije (Uradni list RS, št. 20/10 in 36/14), se od 1. marca 2026 do uskladitve predpisov, splošnih aktov, izdanih za izvrševanje javnih pooblastil, in drugih aktov s tem zakonom objavljajo na spletni strani predlagatelja, če taka spletna stran ne obstaja, pa na osrednjem spletnem mestu državne uprave prek organa državne uprave, v delovno področje katerega spada razglasna vsebina.

(3) Predpisi, splošni akti, izdani za izvrševanje javnih pooblastil, in drugi akti, ki določajo obveznost objave razglasnih vsebin v uradnem listu, se uskladijo s tem zakonom v treh letih po uveljavitvi tega zakona.

1. člen

(objava občinskih predpisov v prehodnem obdobju)

(1) Občina uskladi svoj statut v skladu z dopolnitvijo iz 22. člena tega zakona najpozneje v šestih mesecih po uveljavitvi tega zakona.

(2) Do določitve uradnega glasila občine v statutu v skladu z dopolnitvijo iz 22. člena tega zakona se v uradnem listu objavljajo predpisi in drugi akti občine, katerih obveznost objave v uradnem listu je določena v odloku, odredbi, pravilniku ali navodilu občine.

1. člen

(nadaljnje vodenje PISRS)

Pravno-informacijski sistem Republike Slovenije, vzpostavljen v skladu z Zakonom o Uradnem listu Republike Slovenije (Uradni list RS, št. [112/05](https://www.uradni-list.si/glasilo-uradni-list-rs/vsebina/2005-01-4918) – uradno prečiščeno besedilo, [102/07](https://www.uradni-list.si/glasilo-uradni-list-rs/vsebina/2007-01-5071), [109/09](https://www.uradni-list.si/glasilo-uradni-list-rs/vsebina/2009-01-4929), [38/10](https://www.uradni-list.si/glasilo-uradni-list-rs/vsebina/2010-01-1847) – ZUKN, [60/17](https://www.uradni-list.si/glasilo-uradni-list-rs/vsebina/2017-01-2880) – ZPVPJN-B in [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb), se z dnem uveljavitve tega zakona vodi kot Pravni informacijski sistem Republike Slovenije v skladu s 16. členom tega zakona.

1. člen

(preoblikovanje javnega podjetja)

(1) Javno podjetje Uradni list Republike Slovenije, d. o. o., ustanovljeno z Zakonom o Uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb), od 1. marca 2026 nadaljuje z delom kot gospodarska družba brez statusa javnega podjetja.

(2) Ustanovitelj sprejme akt o ustanovitvi gospodarske družbe iz prejšnjega odstavka v treh mesecih po uveljavitvi tega zakona.

(3) Gospodarska družba iz prvega odstavka tega člena svoje poslovanje uskladi s tem zakonom v šestih mesecih po uveljavitvi tega zakona.

1. člen

(dostopnost in hramba izdaj uradnega lista)

(1) Gospodarska družba iz prvega odstavka prejšnjega člena zagotavlja dostopnost izdaj uradnega lista, izdanih do 28. februarja 2026, na spletni strani uradnega lista iz prve alineje 13. člena Zakona o Uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb) najmanj do 31. decembra 2026, pri čemer se na spletni strani navede, da gre za arhivsko spletno stran in da so izdaje uradnega lista, izdane po 28. februarju 2026, dostopne na PISRS.

(2) Gospodarska družba iz prvega odstavka prejšnjega člena izroči izdaje uradnega lista, izdane do 28. februarja 2026, pristojnemu arhivu najpozneje do 31. decembra 2026.

1. člen

(migracija podatkov in dokumentov)

(1) Javno podjetje Uradni list Republike Slovenije, d. o. o., izvede migracijo podatkov in dokumentov iz zbirke uradnih objav uradnega lista, ki vsebuje elektronske izdaje uradnega lista, razen razglasnega dela teh izdaj, od 1. januarja 2006 do 28. februarja 2026 ter zbirke neuradnih objav uradnega lista, ki vsebuje izdaje uradnega lista v elektronski obliki od 25. junija 1991 do 31. decembra 2005, na službo vlade, pristojno za zakonodajo.

(2) Migracija iz prejšnjega odstavka se izvede najpozneje do 31. januarja 2026.

(3) Migracija podatkov in dokumentov iz zbirke uradnih objav uradnega lista, izdanih po datumu iz prejšnjega odstavka do 28. februarja 2026, se izvede najpozneje do 1. aprila 2026.

1. člen

(dogovor o prevzemu zaposlenih)

Ministrstvo, pristojno za javno upravo, in služba vlade, pristojna za zakonodajo, se lahko v treh mesecih po uveljavitvi tega zakona z Javnim podjetjem Uradni list Republike Slovenije, d. o. o., dogovorita o prevzemu zaposlenih, ki izpolnjujejo predpisane pogoje za zasedbo delovnega mesta in do /datum določi MJU/ oziroma 28. februarja 2026 opravljajo naloge, ki se opravljajo na način gospodarske javne službe, iz Javnega podjetja Uradni list Republike Slovenije, d. o. o., na ministrstvo, pristojno za javno upravo, in službo vlade, pristojno za zakonodajo.

1. člen

(izdajanje uradnega lista)

Služba vlade, pristojna za zakonodajo, začne izdajati uradni list v skladu s tem zakonom 1. marca 2026.

1. člen

(izdaja podzakonskih predpisov)

Vlada izda predpise iz šestega odstavka 7. člena, četrtega odstavka 10. člena, petega odstavka 11. člena, petega odstavka 16. člena, dvanajstega odstavka 17. člena in drugega odstavka 18. člena tega zakona v šestih mesecih po uveljavitvi tega zakona.

1. člen

(prenehanje veljavnosti in podaljšanje uporabe)

(1) Z dnem uveljavitve tega zakona preneha veljati Zakon o Uradnem listu Republike Slovenije (Uradni list RS, št. 57/96, 90/05, 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb), uporablja pa se do 28. februarja 2026, razen 11.a in 11.b člena Zakona o uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb), ki se prenehata uporabljati z dnem uveljavitve tega zakona.

(2) Z dnem uveljavitve tega zakona preneha veljati Uredba o objavljanju v Uradnem listu Republike Slovenije (Uradni list RS, št. 20/10 in 36/14), uporablja pa se do začetka uporabe predpisa, izdanega na podlagi šestega odstavka 7. člena, četrtega odstavka 10. člena in petega odstavka 11. člena tega zakona.

(3) Z dnem uveljavitve tega zakona preneha veljati Uredba o Pravno-informacijskem sistemu Republike Slovenije (Uradni list RS, št. 140/20), uporablja pa se do začetka uporabe predpisa, izdanega na podlagi petega odstavka 16. člena, dvanajstega odstavka 17. člena in drugega odstavka 18. člena tega zakona, kolikor ni v nasprotju s tem zakonom.

(4) Z dnem uveljavitve tega zakona preneha veljati Uredba o registru pravnih aktov lokalnih skupnosti (Uradni list RS, št. 103/22 in 4/24), uporablja pa se do začetka uporabe predpisa, izdanega na podlagi petega odstavka 16. člena, dvanajstega odstavka 17. člena in drugega odstavka 18. člena tega zakona, kolikor ni v nasprotju s tem zakonom.

1. člen

(začetek uporabe)

(1) Določbe II., III. in IV. poglavja, določba desetega odstavka 17. člena tega zakona v delu, ki se nanaša na skrbništvo zbirk iz drugega in tretjega odstavka 17. člena tega zakona, in določbe 19. člena tega zakona v delu, ki se nanaša na informacijski sistem iz 10. člena tega zakona, ter določbe 22. do 25. člena tega zakona se začnejo uporabljati 1. marca 2026.

(2) Določbe 20. in 21. člena tega zakona se začnejo uporabljati [*določi MJU*].

1. člen

(začetek veljavnosti)

Ta zakon začne veljati petnajsti dan po objavi v Uradnem listu Republike Slovenije.

III. OBRAZLOŽITEV

**K 1. členu**

V tem členu je urejena vsebina zakona. Prvi odstavek vsebuje vsebine, ki predstavljajo pretežni del zakonske ureditve (določbe II., III. in IV. poglavja), to so določitev državnega uradnega lista, določitev postopka objavljanja aktov v državnem uradnem listu in določitev načina izdajanja državnega uradnega lista. Poleg tega se v zakonu skozi določbe zgoraj omenjenih poglavij in določbe drugih poglavij odražajo enotna (postopkovna) pravila za izvajanje normativne dejavnosti, ki so skupna vsem normodajalcem, torej državnim organom, organom samoupravnih lokalnih skupnosti in nosilcem javnih pooblastil. Ta skupna pravila so abstraktno poimenovane določbe zakona, ki predstavljajo sidrišče normativne dejavnosti in katerih spoštovanje je v skladu z usmeritvami iz resolucije, ki ureja normativno dejavnosti, bistveno za doseganje kakovostnega, jasnega in konsistentnega pravnega reda. S temi pravili so zlasti mišljeni pravočasno načrtovanje in evidentiranje načrtovanih aktov, priprava aktov v enotnem slovenskem standardu za normativni akt, ki omogoča standardizirano strukturo in izmenjavo teh aktov v procesu njihovega usklajevanja (pa najsi gre za medresorsko usklajevanje ali sodelovanje z javnostjo), omogočanje vpogleda v proces nastajanja aktov in pravočasnega in odprtega vključevanja javnosti v ta proces ter dejanje odreditve objave aktov, ki se materializira v izdaji državnega uradnega lista (ali uradnega glasila občine). S samo uveljavitvijo aktov se krogotok še ne sklene, temveč ji mora slediti še spremljanje izvajanja aktov, na podlagi katerega se lahko ponovno načrtuje spremenjeno ali drugačno normativno urejanje ali celo odprava regulacije.

Predlog zakona ne ureja konkretnih in na vsebino posameznih področij vezanih korakov normativne dejavnosti, ki so lahko v posebnih zakonih še podrobneje urejena, niti ne vpeljuje razlikovanja med normodajalci, ki lahko imajo svoje organizacijske in vsebinske specifike, temveč določa pravila, ki kot skupni imenovalec celotnega postopka načrtovanja, priprave, usklajevanja, sprejemanja, objavljanja in spremljanja izvajanja zakonodaje v najširšem smislu lahko presežejo ovire, ki so skupne vsem pripravljavcem oziroma izdajateljem aktov.

V tem duhu sta oblikovana ne samo drugi odstavek 1. člena, ampak tudi naslov predloga zakona, ki v primerjavi z veljavnim Zakonom o Uradnem listu Republike Slovenije ne govori več samo o Uradnem listu Republike Slovenije v smislu dotičnega elektronskega medija oz. publikacije, v katerem se konkretizira ustavnopravna kategorija objave predpisov (ali drugega akta), temveč govori o »objavljanju« kot procesu, ki je širši pojem od samega dejanja objave v državnem uradnem listu. Pojem »objavljanja« torej zajema še vse tiste predhodne korake v normativni dejavnosti, ki so pripeljali do dejanja objave akta (in posledične izdaje državnega uradnega lista), pa tudi aktivnosti po objavi akta, npr. spremljanje izvajanja akta.

**K 2. členu**

V tem členu je določeno, da v skladu s tem zakonom ravnajo državni organi, organi samoupravnih lokalnih skupnosti in nosilci javnih pooblastil, kadar izvajajo normativno dejavnost. Kot je pojasnjeno v obrazložitvi 1. člena zakon ne razlikuje med morebitnimi specifikami normodajalcev, temveč vzpostavlja skupna in enotna pravila za vse normodajalce. Predpisi in drugi akti, ki jih ti izdajo, vsi skupaj tvorijo enovit pravni korpus, ki mora biti pripravljen in objavljen po skupnih standardih in vsem dostopen.

V skladu s 154. členom Ustave Republike Slovenije (v nadaljnjem besedilu: ustava) se državni predpisi objavljajo v državnem uradnem listu, predpisi lokalnih skupnosti pa v uradnem glasilu, ki ga te same določijo. Ta ustavna določba ne preprečuje, da samoupravne lokalne skupnosti kot svoje glasilo izberejo državni uradni list; v tem primeru so v procesu objavljanja svojih aktov že iz razloga enake obravnave predlagateljev objav podvržene enakim pravilom in postopkom kot državni organi. Vendar pa ni prav nobenega razloga, da bi bile iz skupnih pravil normativne dejavnosti izvzete tiste samoupravne lokalne skupnosti, ki za svoje uradno glasilo niso izbrale državnega uradnega lista, saj uporaba modularnega ogrodja omogoča lažjo pripravo njihovih predpisov, ki so izhodišče za pripravo neuradnih prečiščenih besedil. V Resoluciji o normativni dejavnosti je tudi navedeno, naj organi samoupravnih lokalnih skupnosti v čim večji možni meri sledijo ciljem, načelom in smernicam iz te resolucije. Prav tako iz obrazložitvenega dokumenta Evropske listine lokalne samouprave, ki je bila ratificirana z Zakonom o ratifikaciji Evropske listine lokalne samouprave (Uradni list RS – Mednarodne pogodbe, št. 15/96) in za Republiko Slovenijo velja od 1. 3. 1997 (v nadaljnjem besedilu: listina), izhaja, da določba tretjega odstavka 4. člena listine, po kateri naj javne naloge po možnosti izvajajo tiste oblasti, ki so državljanom najbližje, in da bi dodelitev naloge drugi oblasti morala biti utemeljena z obsegom in naravo take naloge in zahtevami za učinkovitost in gospodarnost, ne pomeni zahteve za sistemsko decentralizacijo, še zlasti pa naj se prenos nalog na lokalno raven ne izvede, kadar gre za naloge, ki po obsegu in naravi zadevajo oziroma se izvajajo na širšem teritorialnem območju, ali kadar z vidika učinkovitosti in gospodarnosti izvajanje nalog na lokalni ravni ni smotrno, saj bi lahko v takem primeru lokalne oblasti dosegle le omejene učinke. V tem pogledu zakon skupne temelje normativne dejavnosti zamejuje skladno z listino in velja tudi za organe samoupravnih lokalnih skupnosti, ki so pomemben tvorec zakonodaje na lokalni ravni.

Smiselno enako velja za nosilce javnih pooblastil, ki s podeljenim pooblastilom pridobijo pravice in dolžnosti uprave, ki jih določa zakon ali odlok lokalne skupnosti. Narava in vsebina upravnih nalog se v okviru prenesene funkcije uprave torej nič ne spremeni, čeprav jo zaradi smotrnosti in učinkovitosti namesto organa opravlja nosilec javnega pooblastila.

Z določitvijo minimalnih skupnih pravil normativne dejavnosti se z ničemer ne posega v avtonomnost normodajalcev pri sprejemanju odločitev, pa najsi bodo te državnega ali lokalnega pomena, kar vključuje tudi nosilce javnih pooblastil, ki opravljajo naloge, ki so jim bile bodisi dodeljene po nacionalnem pravu, s katerim se prenaša oziroma izvaja pravo Unije, bodisi slednjega izvajajo neposredno. Skupna pravila normativne dejavnosti v smislu postopkovnih korakov, opisanih v obrazložitvi k 1. členu, namreč ne krnijo politične neodvisnosti in samostojnosti teh nosilcev javnih pooblastil, ki mora biti zagotovljena zlasti pri njihovem vsebinskem odločanju, da lahko objektivno in odgovorno izvajajo na ravni Unije dodeljene jim naloge.

**K 3. členu**

V tem členu je opredeljen pomen izrazov, ki se uporabljajo v zakonu.

Kot prvi izraz je opredeljena normativna dejavnost, ki pomeni načrtovanje, pripravo, usklajevanje, sprejetje, objavo in spremljanje izvajanja v prvi vrsti predpisov in splošnih aktov, izdanih za izvrševanje javnih pooblastil, ki imajo naravo predpisa, pa tudi drugih aktov iz 5. člena tega zakona. Opredeljena je kot sklop medsebojno povezanih in soodvisnih dejavnosti, ki ne bi smele umanjkati v nobenem primeru priprave predpisa ali drugega akta, razen kadar je odstop posebej predpisan.

Organ je opredeljen kot nadpomenka za državni organ, organ samoupravne lokalne skupnosti in nosilca javnega pooblastila.

V nadaljevanju so državni organi nadalje razdelani, in sicer mednje štejejo organi državne uprave in drugi državni organ, vsaka od teh kategorij pa je še nadalje opredeljena. Organ državne uprave je vlada, ministrstvo, organ v sestavi ministrstva in vladna služba, med druge državne organe pa spadajo predsednik republike, državni zbor, državni svet, ustavno sodišče, računsko sodišče, sodni svet, varuh človekovih pravic, informacijski pooblaščenec, pravosodni organ in vsak drug državni organ, ki ni organ državne uprave.

V zakonu se uporablja tudi pojem predlagatelj objave, ki je opredeljen kot pooblaščena oseba izdajatelja akta iz 5. člena tega zakona. Predlagatelj objave v tem zakonu ni organ, temveč fizična oseba, ki je pri organu pooblaščena za odreditev objave akta in ima za ta namen tudi dostop do informacijskega sistema (tj. modularnega ogrodja za pripravo elektronskih dokumentov), z uporabo katerega se izvaja odreditev objave akta. Pojem v trenutno veljavnih predpisih ni posebej opredeljen; v Uredbi o objavljanju v Uradnem listu Republike Slovenije (Uradni list RS, št. 20/10 in 36/14; v nadaljnjem besedilu: uredba o objavljanju) je uporabljen zgolj enkrat (drugi odstavek 10. člena uredbe o objavljanju), pri čemer je mogoče iz konteksta navedenega člena uredbe o objavljanju izpeljati, da je s pojmom mišljen izdajatelj akta kot organ in ne pooblaščena oseba izdajatelja akta. Ker gre torej za pomemben izraz, na katerega so v nadaljnjih določbah zakona navezane pomembne naloge in odgovornosti, je smiselno, da je v zbirnem členu med izrazi ustrezno pojasnjen. Uporaba besede »predlagatelj« sloni na dejstvu, da se objava predlaga (in ne zahteva), saj ima izdajatelj uradnega lista v skladu s tretjim odstavkom 12. člena zakona sicer zelo omejene, pa vendar v zakonu določene možnosti za zavrnitev objave (če ne gre za akt iz 5. člena zakona ali če akt ni bil predložen v objavo v skladu s tem zakonom, npr. odreditev objave ni bila izvedena z uporabo informacijskega sistema, pa za to ne obstajajo razlogi, določeni v zakonu). Predlagatelj zakona meni, da predlagatelj objave ni temeljni subjekt zakona, zaradi česar ni uporabil obeh slovničnih spolov, kot to sicer izhaja iz petega odstavka 115. člena Poslovnika državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US, 111/21, 58/23 in 35/24).

Med izraze sta vključena tudi storitev SI-PASS, ki je enotna točka za preverjanje identitete uporabnikov ter elektronsko podpisovanje dokumentov, in centralna varnostna shema, ki je storitev za avtentikacijo, avtorizacijo in enotno upravljanje z uporabniki in njihovimi pravicami za delo v informacijskih sistemih. Izraza sta relevantna v kontekstu registracije v informacijska sistema iz 10. in 16. člena, še posebej pa tudi v zvezi z varstvom osebnih podatkov (19. člen zakona), ki se pridobijo iz registracijskih mehanizmov in vodijo v informacijskih sistemih.

Vrsti red navedbe izrazov sledi vrstnemu redu njihove pojavitve in pomembnosti v zakonu. Razvrstitev po abecednem vrstnem redu ni možna zaradi navajanja organov od abstraktnega h konkretnemu.

**K 4. členu**

V tem členu se določa oziroma konkretizira državni uradni list iz 154. člena ustave.

Državni uradni list je Uradni list Republike Slovenije (v nadaljnjem besedilu: uradni list), ki se izdaja v elektronski obliki z objavo na spletišču Pravnega informacijskega sistema Republike Slovenije (v nadaljnjem besedilu: PISRS). Samo poimenovanje se v primerjavi z veljavno ureditvijo ne spreminja, spreminja pa se eden izmed dveh pogojev, ki mora biti izpolnjen za obstoj elektronske izdaje uradnega lista. Elektronska izdaja uradnega lista po trenutni dikciji tretjega odstavka 3. člena Zakon o Uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb; v nadaljnjem besedilu: ZUL) in 19. člena uredbe o objavljanju namreč pomeni, da morata biti izpolnjena dva pogoja:

* priprava izdaje uradnega lista v elektronski obliki, ki se elektronsko podpiše, in
* objava elektronske izdaje na spletni strani založnika uradnega lista.

S tem zakonom se določa novo mesto objave elektronske izdaje uradnega lista, in sicer PISRS. Za ta namen bo na PISRS vzpostavljena namenska stran, s pomočjo katere bo iskanje in prebiranje uradnih listov hitro in enostavno. Domača stran PISRS že sedaj vsebuje vidno izpostavljen razdelek, namenjen uradnemu listu, vendar je nadaljnja vsebina dosegljiva s pomočjo preusmeritev na spletno stran založnika uradnega lista, tj. Javnega podjetja Uradni list Republike Slovenije, d. o. o. (v nadaljnjem besedilu: javno podjetje).

PISRS je državno spletišče, na katerem so dostopne raznolike informacije o pravnem redu Republike Slovenije in Evropske unije, zato je PISRS z vidika njegovega namena in poslanstva najbolj primerno mesto za priobčitev izdaj uradnega lista. Pomemben vidik spremembe je tudi odprava oziroma zmanjšanje varnostnih tveganj, ki so jim izpostavljene spletne strani in informacijski sistemi, ki delujejo zunaj neposrednega nadzora državnih organov. PISRS in njegovi zaledni sistemi so nameščeni na državno strežniško infrastrukturo, za katero veljajo posebne varnostne zahteve in protokoli. Nenazadnje je treba posebno pozornost nameniti tudi spletni dostopnosti uradnega lista, ki zaradi svojega spletnega priobčanja terja, da spletno mesto izpolnjuje zahteve Zakona o dostopnosti spletišč in mobilnih aplikacij (Uradni list RS, št. 30/18, 95/21 – ZInfV-A, 189/21 – ZDU-1M in 18/23 – ZDU-1O). Potreba po upoštevanju zahtev iz navedenega zakona je bila vključena že v sam razvoj novega PISRS, njihova preveritev pa je bila izvedena v sodelovanju z Nacionalnim svetom invalidskih organizacij Slovenije (NSIOS) in zavodom Beletrina. Pomemben element dosegljivosti uradnega lista je tudi čezmejna dosegljivost, ki jo omogoča implementacija evropskega zakonodajnega identifikatorja (ELI), ki bo na PISRS uveden v letu 2025.

V drugem odstavku tega člena je tudi določeno, da se uradni list izdaja pod tehničnimi pogoji, ki zagotavljajo, da je njegova vsebina verodostojna, celovita in nespremenljiva. S tem bo omogočena trajna dosegljivost vsebin uradnega lista, ki je pomembna tako za uresničevanje načela pravne varnosti, kot za pravilno in enotno uporabo in razumevanje prava ter njegovega nastajanja oziroma spreminjanja v času.

**K 5. členu**

V tem členu je določen nabor aktov, ki se objavljajo v uradnem listu.

V uradnem listu se objavljajo:

1. predpisi:

* ustava,
* zakoni,
* podzakonski predpisi;

1. splošni akti, izdani za izvrševanje javnih pooblastil;
2. drugi akti:

* drugi splošni akti državnih organov,
* drugi akti državnih organov, če obveznost njihove objave v državnem uradnem listu določa zakon,
* drugi akti nosilcev javnih pooblastil, če obveznost njihove objave v uradnem listu določa zakon ali odlok lokalne skupnosti.

Poleg zgoraj naštetih aktov se v uradnem listu objavljajo tudi predpisi in drugi akti organov samoupravnih lokalnih skupnosti, če obveznost njihove objave v uradnem glasilu določa zakon, ki ureja lokalno samoupravo, in samoupravna lokalna skupnost določi uradni list kot svoje uradno glasilo.

Izbrana struktura člena sledi pravni teoriji in praksi kategorizacije predpisov ter drugih splošnih in posamičnih pravnih aktov in je namenjena jasnejši določitvi, kateri akti se objavljajo v uradnem listu, ter pravilnejši opredelitvi pojma *predpis* oziroma prikazu razmerij med predpisi in drugimi akti.

Jasna določitev aktov, ki se morajo objaviti v uradnem listu, je pomembna, saj več kot tridesetletna praksa objavljanja v uradnem listu kaže, da se v njem poleg aktov, ki jih trenutno določa ZUL, objavljajo tudi številni drugi akti, katerih obveznost objave v uradnem listu ni določena v zakonu, temveč v podzakonskem predpisu ali celo v drugem aktu, ki nima narave predpisa. Še bolj problematični so primeri, ko akti, ki vsebujejo norme oziroma imajo naravo predpisa, zaradi različnih interpretacij v uradnem listu niso objavljeni in naslovniki nimajo možnosti, da bi se z njimi seznanili vnaprej in na obličen način, kar močno krni koncept uradnega objavljanja in neugodno vpliva na pravno varnost.

S tem členom se uresničuje pomemben cilj zakona, tj. dosledno uresničevanje določbe 154. člena ustave, v skladu s katerim morajo biti *predpisi* objavljeni, preden začnejo veljati.

Veljavni 154. člen ustave ne ureja posebej obveznosti objave za splošne akte, izdane za izvrševanje javnih pooblastil. Posledično veljavnost splošnega akta, izdanega za izvrševanje javnih pooblastil, po sami ustavi ni pogojena z objavo v državnem uradnem listu. Tudi Ustavno sodišče je po formalno–logični razlagi stalo na stališču, da splošnih aktov, izdanih za izvrševanje javnih pooblastil, ni treba objavljati v uradnem listu. Ne glede na to in čeprav iz sistematike oblastnih splošnih aktov izhaja, da so ti akti posebna ustavnopravna kategorija, ki se uvrščajo hierarhično tako pod državne kot tudi lokalne predpise (zlasti to izhaja iz 160. člena ustave), pa njihove predpisom enake lastnosti terjajo določitev obveznosti njihove objave v uradnem listu in nanjo vezane veljavnosti.

Pri izvajanju javnih pooblastil imajo nosilci javnih pooblastil pravice in dolžnosti uprave, ki jih določa zakon ali drug predpis. Gre pravzaprav za situacijo, kjer nosilec javnega pooblastila namesto organa uredi določeno področje s splošnim aktom, izdanim za izvrševanje javnega pooblastila, ki zaradi neizpolnjevanja formalnega kriterija (nosilec javnega pooblastila ni oblastni organ) sicer ni predpis, a učinkuje kot predpis po materialnem (vsebinskem) kriteriju, zato ga je treba obravnavati enako. Po mnenju bivšega ustavnega sodnika, g. Janka, so to predpisi, ki imajo zgolj drugačno poimenovanje, sicer pa imajo vse lastnosti predpisa (so eksterne narave, splošno obvezni, nanašajo se na nedoločeno število subjektov, vsebujejo splošna obvezna pravila, se objavljajo v uradnem listu, njihovo ustavnost in zakonitost pa presoja Ustavno sodišče).

Objava splošnih aktov, izdanih za izvrševanje javnih oblasti, v uradnem listu je pomembna in potrebna zato, ker z njo postanejo ti akti navzven spoznavni in se izpolni pogoj za njihovo uveljavitev. Zakonodajalec je to pomembnost in potrebnost prepoznal ter obveznost objavljanja teh aktov v uradnem listu določil na zakonski ravni, kar se odraža v ZUL, pa tudi v drugih zakonih (npr. v Zakonu o državni upravi, Zakonu o javnih agencijah).

V izogib različnim interpretacijam je na tem mestu pojasnjeno, kaj šteje pod določeno kategorijo, upoštevajoč pravno teorijo in ustavnosodno prakso.

*Predpisi* (izdani na državni in lokalni ravni): v načelu izpolnjujejo tako vsebinski kot formalni kriterij, pri čemer mednje po ustavnosodni praksi spadajo tudi akti, ki nimajo oblike pravnega akta (ne izpolnjujejo formalnega kriterija za predpis), vendar pa je treba te akte šteti za predpis zaradi splošnih in abstraktnih pravnih norm, ki jih ti akti vsebujejo in navzven povzročajo učinke. Iz odločitev Ustavnega sodišča torej izhaja, da se ocenjuje in daje prednost vsebini akta ne glede na njegovo obliko. Prav zaradi svoje vsebine morajo biti taki akti izdani po predpisanem postopku in v obliki predpisa, predvsem pa objavljeni v uradnem listu (uradnem glasilu), saj so v nasprotnem primeru naslovljencem nedostopni in posledično neznani. Po drugi strani pa je iz prakse Ustavnega sodišča razvidno, da Ustavno sodišče ustavnosti in zakonitosti aktov ne presoja, če ti v vsebinskem smislu ne vsebujejo splošnih in abstraktnih pravnih norm, saj te pristojnosti nima. V skladu z navedenim med predpise štejemo: ustavo, zakone, podzakonske predpise, tj. predpise vlade (uredba in odlok) in predpise ministra (pravilnik, odredba in navodilo) ter predpise lokalnih skupnosti (odlok, pravilnik, odredba in navodilo).

*Splošni akti, izdani za izvrševaje javnih pooblastil*: splošni akti, ki jih z namenom izvrševanja javnega pooblastila izdajo nosilci javnih pooblastil, ki so javno pooblastilo dobili z zakonom ali na podlagi zakona ali predpisa (odloka) lokalne skupnosti. Za javna pooblastila, podeljena s predpisom (odlokom) lokalne skupnosti, in nosilce tovrstnih javnih pooblastil velja smiselno enako kot za javna pooblastila, podeljena z zakonom ali na podlagi zakona, in tozadevne nosilce javnih pooblastil. Pri izvajanju javnega pooblastila za opravljanje posameznih upravnih nalog iz izvirne pristojnosti občine, ki se podeli s predpisom lokalne skupnosti, imajo njihovi nosilci pravice in dolžnosti občinske uprave.

*Drugi akti*: mednje uvrščamo druge splošne akte državnih organov in organov samoupravnih lokalnih skupnosti ter druge (posamične) akte državnih organov, nosilcev javnih pooblastil in organov samoupravnih lokalnih skupnosti, pri čemer se drugi akti državnih organov objavijo v uradnem listu le, če obveznost njihove objave v uradnem listu določa zakon, drugi akti nosilcev javnih pooblastil se objavijo le, če obveznost njihove objave v uradnem listu določa zakon oziroma odlok lokalne skupnosti, drugi akti organov samoupravne lokalne skupnosti pa se objavijo le, če tako določa Zakon o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K; v nadaljnjem besedilu: ZLS).

Vse zgoraj navedeno velja za samoupravne lokalne skupnosti pod pogojem, da so za svoje uradno glasilo izbrale uradni list, kar mora biti po spremenjeni ureditvi, ki jo uvaja ta zakon, določeno v statutu.

**K 6. členu**

S tem členom se določa izdajatelj uradnega lista, ki je Služba Vlade Republike Slovenije za zakonodajo (v nadaljnjem besedilu: služba za zakonodajo, ter njene naloge v vlogi izdajatelja. Izdajatelj uradnega lista se glede na veljavno ureditev ZUL ne spreminja, ker mora glede na ustavno določeno obveznost objavljanja, s katero se zagotavljajo ustavnost in zakonitost ter pravna varnost, uradni list izdajati državni organ.

V drugem odstavku tega člena so navedene najpomembnejše naloge izdajatelja:

* izdajanje uradnega lista in zagotavljanje tehničnih pogojev za verodostojnost, celovitost in nespremenljivost vsebine uradnega lista,
* razvoj in vzdrževanje informacijskih sistemov, ki zagotavljajo izdajanje in dostopnost uradnega lista, ter nadgrajevanje teh sistemov v skladu s tehničnim razvojem, vključno z enotnim slovenskim standardom za normativni akt iz 10. člena tega zakona,
* hrambo dokumentov, predloženih v informacijske sisteme iz prejšnje alineje, v skladu s predpisi, ki urejajo varstvo dokumentarnega in arhivskega gradiva.

Podrobnejši (tehnični) vidiki izdajanja uradnega lista niso zakonska materija, prav tako se glede na hitrost spreminjanja digitalnih pristopov in tehnologij urejanje teh vprašanj na zakonski ravni velikokrat izkaže za vprašljivo, saj lahko pomeni oviro pri potrebnem prilagajanju tehničnemu napredku.

Posebej je tudi določeno, da je izdajatelj uradnega lista tudi njegov založnik. K ureditvi založnika v svojem odstavku je botrovala odločitev, da bo izdajatelj uradni list izdajal, pri čemer ga praviloma ne bo zalagal. V izogib interpretaciji, da je dejavnost založništva uradnega lista, če ni zakonsko določeno drugače, prepuščena trgu, je izrecno navedeno, da je izdajatelj uradnega lista tudi njegov založnik. Ta določba je tudi v skladu z Zakonom o obveznem izvodu publikacij, ki določa, da je založnik tisti, ki v Republiki Sloveniji zase ali za drugo osebo izdaja ali objavlja publikacije z namenom, da so dostopne javnosti. Založnik, ki zase in v svojem imenu izdaja ali objavlja publikacije z namenom, da so dostopne javnosti, se lahko imenuje tudi izdajatelj.

V drugem in tretjem odstavku tega člena je uporabljena besedna zveza »izdajatelj uradnega lista« in ne služba za zakonodajo, saj slednja v tem primeru nastopa v vlogi izdajatelja uradnega lista, za razliko od njenih drugih vlog, ki so določene v drugih členih zakona (npr. skrbnica informacijskih sistemov, registrov in zbirk).

**K 7. členu**

S tem členom se uvaja sprememba v načinu objavljanja aktov oziroma v obsegu posamezne izdaje uradnega lista. Določa se, da se vsak akt objavi posamezno v svoji izdaji uradnega lista. Objava aktov se torej izvaja po načelu »en akt ena izdaja«, kar pomeni, da posamezna izdaja uradnega lista ni več zbirka aktov s kazalom, temveč se vsak akt objavi posamično kot verodostojni in celovit uradni list. Tak pristop omogoča, da se objava akta realizira hitreje in ni več potrebe po zbiranju in urejanju aktov, ki pridejo v poštev za določeno izdajo. Obstoječa ureditev je odraz preseženega načina izdajanja uradnega lista v izključno tiskani obliki, ko je bilo treba zaradi priprave posamezne izdaje na tisk, zlasti z vidika organizacije in stroškovne učinkovitosti tiskarske dejavnosti, zbrati čim več aktov v eni izdaji. Po podatkih iz leta 2022[[4]](#footnote-4) so ureditev »en akt ena izdaja« zaradi njenih mnogih prednosti že uvedle številne države članice EU (Avstrija, Danska, Estonija, Finska, Nemčija (za Bundesanzeiger), Litva, Luxembourg, Nizozemska, Poljska, Portugalska, Slovaška, Švedska), 1. 10. 2023 pa tudi sama EU. Takšno ureditev so takrat napovedale še Češka, Grčija, Nemčija (za Bundesgesetzblatt), Italija in Malta.

Zaradi prej opisanega načina objavljanja aktov in ustrezne informacijske podpore je tehnično izvedljivo, da se akt objavi oziroma uradni list izda v istem dnevu, če je izdajatelj uradnega lista prejel odredbo za objavo do 14. ure na delovni dan. Ta ura je določena v skladu s pričakovanim časom, potrebnim za pripravo izdaje uradnega lista v okviru poslovnega časa izdajatelja uradnega lista, ki je določen v skladu z Uredbo o upravnem poslovanju (Uradni list RS, št. 9/18, 14/20, 167/20, 172/21, 68/22, 89/22, 135/22, 77/23 in 24/24), in sicer se poslovni čas v ponedeljek, torek, sredo in četrtek konča ob 15.30, v petek pa ob 14.30.

Za izjemne primere, npr. če je treba iz razlogov nujnosti akt objaviti čimprej, pa je izdajatelj prejel odredbo za objavo po 14. uri na delovni dan ali na dan, ko izdajatelj uradnega lista ne dela (npr. sobota, nedelja, praznik in dela prosti dan), je predvidena t. i. prednostna objava, ki omogoča, da se v teh izjemnih primerih objava izvede tudi prej, kot je določeno po splošnem pravilu.

Uradni list se varno elektronsko podpiše z uporabo kvalificiranega potrdila v skladu z zakonom, ki ureja elektronsko identifikacijo in storitve zaupanja, s čimer se zagotavljajo verodostojnost, celovitost in nespremenljivost njegove vsebine.

Z namenom nedvoumne identifikacije posamezne izdaje uradnega lista ta vsebuje številko izdaje, letnico izdaje, datum izdaje, slovensko oznako predpisa (SOP), evropski zakonodajni identifikator, mednarodno standardno številko za serijske publikacije (ISSN) ter kolofon v skladu z zakonom, ki ureja obvezni izvod publikacij.

V tem členu je vsebovana tudi pooblastilna določba vladi, da podrobneje določi način objavljanja aktov, kar vključuje tudi podrobnejšo ureditev prednostne objave.

**K 8. členu**

S tem členom se enako, kot ureja 6. člen ZUL, določa, da državni organi, ki imajo določene uradne ure za poslovanje s strankami, upravne enote in splošne knjižnice med uradnimi urami omogočajo brezplačen vpogled v uradni list. Namen tega člena je zagotoviti čim večjo dostopnost uradnega lista, zlasti za osebe, ki nimajo dostopa do interneta ali pa se zaradi umanjkanja digitalnih znanj in spretnosti ali drugih razlogov ne morejo poslužiti digitalnih poti, s čimer imajo praktično vsi posamezniki možnost seznaniti se z vsebino uradnega glasila oziroma v njem objavljenega akta.

Brezplačen vpogled pomeni, da se posameznikom zagotovi vpogled v elektronsko izdajo uradnega lista, objavljeno na PISRS. Državni organi, upravne enote in splošne knjižnice torej niso dolžne zagotavljati natisa uradnega lista, lahko pa to storijo. Izpostaviti velja, da tovrstna obveznost za splošne knjižnice že obstaja tudi na podlagi Zakona o knjižničarstvu (Uradni list RS, št. 87/01, 96/02 – ZUJIK in 92/15), ki jim v tretji alineji drugega odstavka 16. člena nalaga, da v okviru javne službe zagotavljajo dostopnost in uporabo gradiv javnih oblasti, ki so splošno dostopna na elektronskih medijih.

**K 9. členu**

V tem členu se določa, da je objavljanje aktov v uradnem listu brezplačno.

Z brezplačnostjo ni mišljen samo brezplačen dostop do objavljenih aktov, ki se zagotavlja na PISRS, temveč tudi in predvsem nezaračunavanje storitev objave za izdajatelje aktov. Po trenutno veljavni ureditvi se storitve objave v uradnem listu plačujejo in sicer po ceniku, ki ga na predlog javnega podjetja potrdi vlada. Cene objavljanja se v skladu z 20. členom ZUL oblikujejo po načelu soodvisnosti med stroški, nastalimi s storitvijo, in gospodarnim upravljanjem s sredstvi ter kapitalom javnega podjetja.

Z odpravo plačevanja za storitve objave se normodajalce (tako državne kot lokalne, katerih uradno glasilo je uradni list) finančno razbremenjuje, ta sprememba pa lahko tudi pomembno prispeva k doseganju celovitejših in popolnejših predpisov in drugih aktov, saj finančni razlogi ne bodo več mogli (in ki tudi sicer ne bi smeli) prevladati pri utemeljevanju, zakaj bi bilo treba kakšen predpis ali drugi akt skrajšati oziroma določeno vsebino izločiti in jo objaviti drugje, npr. na spletnih straneh, kjer se objava ne zaračunava.

Sredstva za izdajanje uradnega lista v skladu s tem zakonom se zagotavljajo v državnem proračunu v okviru finančnega načrta izdajatelja uradnega lista.

**K 10. členu**

V tem členu se ureja priprava aktov v enotnem slovenskem standardu za normativni akt. Enotni slovenski standard za normativni akt (imenovan tudi AKN4SI) temelji na globalnem standardu Akoma Ntoso (AKN), ki opredeljuje niz strojno berljivih strukturnih elementov v XML formatu, specifičnih za pravne akte (zakonodajne, izvršilne in sodne veje oblasti). Bistvo standarda AKN je, da se besedilo pravnega akta ustrezno označi z elementi za označevanje (*tags)*, ki služijo prepoznavanju strukture in vsebine akta, zaradi česar lahko različne programske aplikacije identificirajo in za svoje potrebe izločajo zanje relevantne podatke in vsebine. Zaradi svoje neodvisnosti od različnih programskih orodij, je izmenjava in obdelava datotek (dokumentov) med različnimi subjekti, ki so vključeni v normativno dejavnosti in uporabljajo najrazličnejše informacijske rešitve, hitra in enostavna. Standard obsega tudi skupna pravila poimenovanja (*AKN Naming Convention*) in terminologijo (*AKN Vocabulary*).

Prilagoditev AKN za slovenski pravni red (podshema AKN4SI) je bila izvedena s pomočjo Univerze v Bologni (Alma Mater Research Institute for Human-Centered Artificial Intelligence) na podlagi celovite analize postopka priprave predpisov in drugih aktov ter njihovega objavljanja v uradnem listu. AKN4SI je sestavni del informacijskega sistema Modularno ogrodje za pripravo elektronskih dokumentov (v nadaljnjem besedilu: modularno ogrodje) in je z gledišča uporabnikov »skrit« v ozadju. Konkretno to pomeni, da se akt v omenjenem standardu pripravlja samodejno skozi funkcionalnosti modularnega ogrodja, ki so zasnovane tako, da uporabnika usmerjajo pri izbiri pravilnih strukturnih elementov, dodajanju ustreznih navezav in vnašanju vsebin in se s samo tehnično zasnovo standarda ni treba ukvarjati.

Modularno ogrodje je spletni informacijski sistem službe za zakonodajo in ima več komponent. Vse komponente temeljijo na skupnih izhodiščih in so medsebojno tesno integrirane, so pa prirejene glede na to, ali do njih dostopajo organi državne uprave ali drugi državni organi, nosilci javnih pooblastil in organi lokalnih skupnosti.

Modularno ogrodje tehnično pokriva vse postopkovne mejnike normativne dejavnosti: načrtovanje, oblikovanje, usklajevanje in posvetovanje z javnostjo, sprejetje in objavo aktov, prav tako pa je pomemben vir podatkov za spremljanje izvajanja aktov.

Cilj normativne dejavnosti je, da izdajatelj akta svoj akt sprejme oziroma izda in ga nato objavi v uradnem listu. V tem smislu je oblikovana dikcija tretjega odstavka tega člena, po katerem priprava akta v zadevnem standardu pomeni oblikovanje predlogov aktov za namen njihove končne objave, kar vključuje tudi postopke usklajevanja in sodelovanja z javnostjo, kadar so ti postopki predpisani.

Obveznost priprave akta v zgoraj navedenem standardu in z uporabo modularnega ogrodja ne preprečuje, da se vsebinsko oblikovanje aktov izvede zunaj modularnega ogrodja, na primer v obliki delovnih skupin, usklajevalnih sestankov, javnih posvetov ipd. Pomeni pa, da se modularno ogrodje uporabi za potrebe izmenjave aktov in spremljajočih dokumentov ter komunikacije med sodelujočimi v normativnem procesu na zgornjih mejnikih, razen v primeru predpisanih izjem (npr. primeri, v katerih sodelovanje z javnostjo ni potrebno; primeri izdaje splošnih aktov samostojnih in neodvisnih regulatorjev, ko predhodno usklajevanje z nadzornim ministrstvom ni predvideno).

V tem členu je vsebovana pooblastila določba vladi, da podrobneje določi način priprave akta v enotnem slovenskem standardu za normativni akt in uporabe modularnega ogrodja.

**K 11. členu**

Ta člen določa ključne identifikacijske oznake, s katerimi se nedvoumno identificira postopek obravnave določenega akta. Na teh identifikacijskih oznakah temelji povezovanje različnih informacijskih sistemov, registrov, zbirk in evidenc, v katerih se vodijo podatki o aktih in njihova besedila ali se ti samo ponovno uporabijo.

V modularnem ogrodju se dodelijo oznake EVA, EDA in SOP, medtem ko se oznaka EPA v njem vodi na podlagi njene določitve v državnem zboru.

Oznaka EVA je kratica za evidenco vladnega akta (EVA), pri čemer tega pojma ne gre razumeti na način, da se oznaka EVA določi samo v primeru aktov, katerih izdajatelji so organi državne uprave, ampak je treba ta pojem razlagati širše, in sicer tako, da se oznaka EVA v modularnem ogrodju določi tudi v primeru:

* aktov, katerih izdajatelji so drugi državni organi, organi samoupravnih lokalnih skupnosti in nosilci javnih pooblastil, kadar so ti akti organom državne uprave predloženi v obravnavo.
* aktov, katerih izdajatelji so drugi državni organi, organi samoupravnih lokalnih skupnosti in nosilci javnih pooblastil, kadar te akte organi državne uprave (kot predlagatelji teh aktov) predložijo v obravnavo tem drugim organom.

Primeroma naštete situacije takšnega dodeljevanja oznake EVA so:

* predlogi zakonov, ki jih predlagajo poslanci, volivci ali državi svet in jih državni zbor pošlje vladi v obravnavo (mnenje); predlogi splošnih aktov, izdanih za izvrševanje javnih pooblastil, ki jih nosilci javnih pooblastil pošljejo v obravnavo pristojnemu ministrstvu ali vladi z namenom pridobitve soglasja; predlogi aktov organov samoupravnih lokalnih skupnosti, ki jih te pošljejo v predhodno mnenje pristojnemu ministrstvu (MJU);
* predlogi zakonov, ki jih vlada predlaga državnemu zboru; predlogi zakonov in drugih predpisov, ki zadevajo pristojnosti, delovanje in financiranje občin, ki jih vlada oziroma minister pošlje v obravnavo združenjem občin v skladu s 94. členom ZLS.

Oznaka EDA je kratica za evidenco drugega akta (EDA). Gre za novo identifikacijsko oznako, ki se določi v primeru aktov, katerih izdajatelji so drugi državni organi, organi samoupravnih lokalnih skupnosti in nosilci javnih pooblastil, razen kadar gre za tovrstne akte, katerih predlagatelji niso organi državne uprave in jih torej ne predložijo tem organom v obravnavo. Kadar so ti akti predloženi v obravnavo organom državne uprave, se jim dodatno k oznaki EDA določi tudi oznaka EVA, sicer pa ne.

V modularnem ogrodju se vodi tudi evidenca parlamentarnega akta (EPA), ki jo določi državni zbor. Oznaka EPA je podrobneje določena v Navodilu o pisarniškem poslovanju v Državnem zboru, izdanem na podlagi Odloka o notranji organizaciji, delovnih mestih in nazivih v službah Državnega zbora (Uradni list RS, št. 56/24).

Oznaka SOP je kratica za slovensko oznako predpisa.

Postopek dodeljevanja oznak EDA, EVA in SOP v modularnem ogrodju je avtomatiziran in se izvede samodejno, in sicer oznaki EDA in EVA ob prvem vnosu obveznih podatkov o načrtovanem aktu, oznaka SOP pa tik pred objavo akta oziroma izdajo uradnega lista, ki ta akt vsebuje.

Podrobnejšo sestavo in način dodeljevanja oznak EDA, EVA in SOP določi vlada.

**K 12. členu**

V tem členu je določen način odreditve aktov v objavo. Objavo akta odredi predlagatelj objave, ki je glede na opredelitev tega izraza pooblaščena oseba izdajatelja akta, z uporabo modularnega ogrodja.

Predlagatelj objave je tudi odgovoren, da je akt, katerega objavo je odredil v objavo, istoveten z njegovim izvirnikom. Kot izvirnik šteje sprejet oziroma izdan akt, ki ga je podpisala pristojna oseba izdajatelja akta (npr. pri ministrskih aktih je ta oseba minister ali ministrica, pri vladnih aktih je ta oseba predsednik ali predsednica vlade, pri državnozborskih aktih je ta oseba predsednik ali predsednica državnega zbora).

Pred objavo akta izdajatelj uradnega lista preveri, ali je akt, ki je bil odrejen v objavo, akt iz 5. člena tega zakona in če je njegova objava odrejena v skladu s tem zakonom. Med merila skladnosti s tem zakonom spadajo zahteve, ki so vključene zlasti v 10. in 11. členu tega zakona, v izrednih okoliščinah pa tudi v 14. in 15. členu tega zakona. Če izdajatelj uradnega lista ugotovi, da kateri izmed pogojev ni izpolnjen, o tem obvesti predlagatelja objave, ki mora odpraviti ovire za objavo.

V tem členu je vsebovana tudi določba, ki omogoča, da se lahko objava akta odredi tudi na drug primeren način, ki pa pride v poštev le izjemoma, ko iz tehničnih razlogov na strani izdajatelja (npr. zaradi nedelovanja modularnega ogrodja, ki se uporablja za odreditev objave) odreditev objave na predpisan način ni mogoča. V tem primeru izdajatelj uradnega lista poda navodila predlagateljem objave, na kakšen način se odredba objave izvede.

**K 13. členu**

S tem členu se določa, da se za objavljanje popravkov aktov smiselno uporabljajo določbe, ki veljajo za objavljanje aktov. Popravek je namreč namenjen le odpravi napake v objavljenem besedilu akta glede na njegov izvirnik; vse druge napake, ki niso te vrste, ne štejejo za popravek.

Določeno je tudi, da objavo tehničnih popravkov izdaje uradnega lista odredi izdajatelj uradnega lista. Kot tehnični popravek šteje odprava napake, ki se je pojavila v delih, ki so lastni izdaji uradnega lista, in ne v besedilu akta.

Opušča se trenutna ureditev iz 11. člena ZUL, ki določa, kdo je glede na vrsto akta, ki ga je treba popraviti, odgovoren za odreditev objave popravka. Predlagatelj zakona meni, da sedanja ureditev za odrejanje popravkov, ki odstopa od ureditve, ki velja za siceršnje odrejanje aktov, kljub njeni praktičnosti in uporabljivosti v praksi ni ustrezna, saj je edino pravilno, da popravek, ki poseže v že izdani ali celo že uveljavljeni akt in velja *ex tunc*, odredi tisti, ki je odgovoren za odreditev samega akta, ki se popravlja.

**K 14. členu**

Elektronska izdaja uradnega lista po dikciji drugega odstavka 4. člena tega zakona pomeni, da morata biti za njen obstoj izpolnjena dva pogoja:

* priprava uradnega lista v elektronski obliki, ki se elektronsko podpiše, in
* objava elektronske izdaje na PISRS.

V tem členu je obravnavana situacija, ko zaradi vojnega ali izrednega stanja, naravne ali druge nesreče ali drugega izrednega dogodka ne more biti izpolnjen drugi pogoj, tj. objava uradnega lista na PISRS, ker zaradi teh dogodkov pride, na primer, do izpada informacijsko-komunikacijskih sistemov oziroma do nedelovanja storitev (mobilnega) interneta, medtem ko ni ovir za izpolnitev prvega pogoja (tj. da so pri izdajatelju uradnega lista na voljo tehnične možnosti za pripravo uradnega lista v elektronski obliki in njegov varen elektronski podpis, npr. nemoteno delovanje vsaj enega računalnika, na katerem je nameščeno digitalno kvalificirano potrdilo in/ali je nanj priključen čitalec pametne kartice ali ključka z nameščenim digitalnim potrdilom).

Če torej nastopijo razmere, zaradi katerih objava akta, ki je bil odrejen v objavo, na PISRS ni mogoča, akt pa mora biti objavljen v tem času nezmožnosti objave na PISRS, ker v nasprotnem primeru akt ne bi mogel biti uveljavljen pravočasno, se šteje, da je uradni list izdan, ko izdajatelj uradnega lista njegovo elektronsko obliko varno elektronsko podpiše.

Izdajatelj uradnega lista mora informacijo o nezmožnosti objave uradnega lista na PISRS objaviti na osrednjem spletnem mestu državne uprave oziroma na drug način, ki je glede na okoliščine primeren.

Če je uradni list izdan na tak način, je elektronska izdaja uradnega lista na voljo v prostorih izdajatelja uradnega lista (npr. z vpogledom v to izdajo na delujočem računalniku ali z natisom izdaje, če je ta v danih okoliščinah možen).

Izdajatelj uradnega lista mora o tem, da je bil uradni list izdan, seznaniti javnost tako, da to informacijo objavi na osrednjem spletnem mestu državne uprave oziroma na drug način, ki je glede na okoliščine primeren. Informacija vsebuje naslov izdanega akta, lahko pa tudi druge informacije, ki se glede na okoliščine izkažejo za možne (npr. datoteko objavljenega akta).

V tem členu je tudi določeno, da se po prenehanju okoliščin za izdajo uradnega lista na zgoraj opisani način uradni list objavi na spletišču PISRS. Od objave na spletišču PISRS se tako objavljen uradni list šteje za edino uradno izdajo uradnega lista, ta časovni zamik objave na PISRS pa ne vpliva na v aktu določeno uveljavitev akta, ki je bil (s fikcijo objave) že objavljen, lahko pa tudi že uveljavljen.

**K 15. členu**

V tem členu je urejena situacija, če zaradi vojnega ali izrednega stanja, naravne ali druge nesreče ali drugega izrednega dogodka izdaja uradnega lista ni možna niti tako, da se uradni list pripravi v elektronski obliki. V takem primeru se šteje, da je uradni list izdan, ko izvirnik akta v obliki ročnega zapisa ali tipkopisa lastnoročno podpiše pooblaščena oseba izdajatelja uradnega lista. V primeru objave zakona pooblaščena oseba izdajatelja uradnega lista lastnoročno podpiše izvirnik zakona po njegovi razglasitvi.

Glede dostopnosti tako izdanega uradnega lista in seznanjanja javnosti se smiselno uporabljajo določbe, ki urejajo izdajo uradnega lista brez objave.

**K 16. členu**

V tem členu se ureja Pravni informacijski sistem Republike Slovenije (PISRS), ki je informacijski sistem službe za zakonodajo. PISRS je spletišče, na katerem so poleg uradnega lista dostopne tudi druge vsebine o normativni dejavnosti in pravnem redu Republike Slovenije in Evropske unije.

Posebej je določeno, da je sestavni del PISRS tudi namenska spletna stran eDemokracija, na kateri se izvaja javno posvetovanje, kadar organi povabijo javnost k sodelovanju pri pripravi in spremljanju izvajanja predpisov, splošnih aktov, izdanih za izvrševanje javnih pooblastil, in drugih aktov. PISRS v času priprave zakona že omogoča izvajanje javnega posvetovanja o veljavnih predpisih, čeprav v omejenem obsegu (za eno ministrstvo, ki je razvilo zaledno aplikacijo za obravnavo komentarjev, danih k veljavnim predpisom). S to možnostjo se širi koncept vključevanja javnosti v normativno dejavnost in določa enotno spletno mesto javno posvetovanje tako o veljavnih predpisih kot tudi o predlogih predpisov, kadar bodo organi povabili javnost k sodelovanju bodisi pri pripravi bodisi pri spremljanju izvajanja predpisov, splošnih aktov, izdanih za izvrševanje javnih pooblastil, in drugih aktov.

Vsebine, objavljene na PISRS, so informativnega značaja, razen izdaje uradnega lista.

Ohranja se domena, na kateri je PISRS brezplačno dostopen, tj. www.pisrs.si.

V členu je vsebovana pooblastilna določba vladi, da podrobneje določi vsebino in način upravljanja PISRS.

**K 17. členu**

V tem členu so opredeljeni temeljni informacijski sistemi, registri, zbirke in evidence, ki zagotavljajo vsebino PISRS. Seznam ni izčrpen in dopušča povezovanje še drugih obstoječih ali novo vzpostavljenih informacijskih sistemov, registrov, zbirk in evidenc.

Zbirka uradnih objav uradnega lista vsebuje uradne liste, ki bodo od 1. marca 2026 naprej izdani v skladu z določbami II. poglavja tega zakona, pa tudi elektronske izdaje uradnega lista, razen razglasnega dela teh izdaj, izdane od 1. januarja 2006 do 28. februarja 2026.

Zbirka neuradnih objav uradnega lista vsebuje izdaje uradnega lista v elektronski obliki od 25. junija 1991 do 31. decembra 2005. Gre za uradne liste, ki so bili izdani v tiskani obliki, vendar so za namene spletnega dostopa pretvorjeni v elektronsko obliko.

Register predpisov vsebuje podatke o predpisih, ki veljajo oziroma se uporabljajo v Republiki Sloveniji.

Zbirka splošnih aktov za izvrševanje javnih pooblastil vsebuje splošne akte, izdane za izvrševanje javnih pooblastil.

Zbirka drugih splošnih in posamičnih aktov vsebuje druge splošne akte državnih organov in druge akte teh organov, ki so bili objavljeni v uradnem listu in niso del drugih registrov, zbirk in evidenc.

Zbirka neuradnih prečiščenih besedil vsebuje neuradna prečiščena besedila aktov iz prvega odstavka 5. člena tega zakona, ki jih za potrebe prikaza na PISRS pripravlja služba za zakonodajo.

Sestavni del PISRS je tudi register pravnih aktov lokalnih skupnosti, ki je zbirka podatkov o predpisih in drugih aktih lokalnih skupnosti, objavljenih v uradnem listu ali drugem uradnem glasilu v skladu z zakonom, ki ureja lokalno samoupravo, ter drugih vsebin o normativni dejavnosti lokalnih skupnosti in vsebuje tudi zbirko neuradnih prečiščenih besedil predpisov in drugih aktov lokalnih skupnosti.

Register pravnih aktov Evropske unije vsebuje podatke o pravnih aktih Evropske unije, ki jih Republika Slovenija izvaja ali prenaša v nacionalni pravni red. Vsebuje tudi povezave do spletišča EUR-Lex, na katerem so objavljeni podatki in besedila pravnih aktov Evropske unije.

Skrbnik zbirk je služba za zakonodajo, ki za zbirki uradnih in neuradnih objav uradnega lista skrbi v vlogi izdajatelja uradnega lista, vendar šele s 1. marcem 2026, ko začne izdajati uradni list v skladu s tem zakonom in kar je tudi po izteku skrajnega roka za izvedbo migracije podatkov in dokumentov, kot je predviden v 32. členu tega zakona (31. januar 2026). Služba za zakonodajo za ostale zbirke skrbi v svoji siceršnji vlogi vladne službe, zato je v tem členu uporabljeno različno poimenovanje skrbnikov.

V tem členu je tudi določeno, da so organi (skrbniki) odgovorni za neprekinjeno dosegljivost vsebin iz informacijskih sistemov, registrov, zbirk in evidenc iz tega člena. Ta določba pomeni, da je odgovornost za celovitost in popolnost vsebin, ki so dostopne na PISRS, porazdeljena med skrbnike informacijskih sistemov, registrov, zbirk in evidenc, povezanih v PISRS, ki morajo poskrbeti, da je vsebina iz informacijskih sistemov, registrov, zbirk in evidenc, katerih skrbniki so, neprekinjeno dosegljiva.

Vlada podrobneje določi informacijske sisteme, registre, zbirke in evidence organov in način njihovega povezovanja v PISRS.

**K 18. členu**

Ta člen določa obveznosti samoupravnih lokalnih skupnosti, ki v zvezi z registrom pravnih aktov lokalnih skupnosti (v nadaljnjem besedilu: RePALS) izhajajo že iz veljavne ureditve, zlasti iz na podlagi sedanjega 11.b člena ZUL izdane Uredbe o registru pravnih aktov lokalnih skupnosti (Uradni list RS, št. 103/22 in 4/24) in Uredbe o posredovanju in ponovni uporabi informacij javnega značaja (Uradni list RS, št. 24/16 in 146/22). Njihova osnovna obveznost je, da v RePALS vnašajo podatke o svojih predpisih in drugih aktih ter njihova neuradna prečiščena besedila.

Redno in dosledno zagotavljanje teh podatkov in besedil v RePALS je bistvenega pomena za dostopnost in celovit prikaz pravnega reda Republike Slovenije, še zlasti ob sedanju ustavni ureditvi, ki dopušča možnost, da si lokalne skupnosti same določijo svoje uradno glasilo. Predpisi in drugi akti lokalnih skupnosti so namreč pomemben in neločljiv sestavni del prava Republike Slovenije, zato morajo biti na voljo enako enostavno, odprto in pregledno kot državni predpisi in drugi akti. Negospodarno in neracionalno bi bilo zahtevati, da bi moralo 212 občin vsaka zase, vendar vse na enakih standardih in na uporabniško poenoten način, vzpostaviti, vzdrževati in nato tudi nadgrajevati tehnološko napreden, uporabniku prijazen in z vidika informacijske varnosti ustrezen in na centralni (občinski) infrastrukturi temelječ informacijski sistem, prek katerega bi dostopnost svojih predpisov in drugih aktov. Še posebej bi bila taka zahteva neupravičena, ker država že razpolaga s spletiščem, ki je namenjeno prav temu, da uporabnikom na enoten, razumljiv in jasen način podaja čim bolj celostne informacije o pravnem redu Republike Slovenije in Evropske unije.

Način vnosa v register pravnih aktov lokalnih skupnosti podrobneje določi vlada.

**K 19. členu**

V tem členu je urejena obdelava osebnih podatkov, ki mora biti v skladu z Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (UL L št. 119 z dne 4. 5. 2016, str. 1; v nadaljnjem besedilu: Splošna uredba o varstvu podatkov) in Zakonom o varstvu osebnih podatkov (Uradni list RS, št. 163/22) določena v zakonu, da se lahko šteje za zakonito zaradi izvajanja zakonske obveznosti, javnega interesa ali izvajanja javne oblasti v primerih iz točk c) in e) prvega odstavka ter drugega in tretjega odstavka 6. člena Splošne uredbe zakonita. V zakonu morajo biti določena obdelava osebnih podatkov, vrste osebnih podatkov, ki se obdelujejo, kategorije posameznikov, na katere se ti osebni podatki nanašajo, namen njihove obdelave in rok hrambe osebnih podatkov.

V skladu z zgoraj navedenim je v zadevnem členu določeno, da služba za zakonodajo obdeluje osebne podatke uporabnikov informacijskih sistemov iz 10. in 16. člena tega zakona za namen elektronske identifikacije, avtentikacije ali preverjanja njihovih identifikacijskih podatkov pri pripravi oziroma objavi aktov. Za ta namen se obdeluje osebno ime, funkcija, elektronski naslov in telefonska številka uporabnika, podatek o uporabniških pravicah ter ime organizacije, v imenu katere uporabnik uporablja informacijske sisteme. Ti podatki se v informacijske sisteme iz 10. in 16. člena tega zakona prenesejo iz storitve SI-PASS oziroma centralne varnostne sheme ob registraciji uporabnika v informacijske sisteme in ob vsaki spremembi navedenih podatkov, ki jo uporabnik izvede na ravni storitve SI-PASS oziroma centralne varnostne sheme. Hramba podatkov je določena na obdobje petih let po izteku koledarskega leta, v katerem je uporabnik zadnjič dostopal do informacijskih sistemov.

V tem členu je tudi določena izjema, po kateri se tisti podatki, ki so ob pripravi ali objavi postali sestavni del teh aktov ali drugih dokumentov, ki so bili z namenom priprave ali objave aktov ustvarjeni v informacijskih sistemih ali vanje predloženi, hranijo trajno, sami dokumenti, v katerih so ti podatki vsebovani, pa se hranijo v skladu s predpisi, ki urejajo varstvo dokumentarnega in arhivskega gradiva.

V zvezi z obdelavo osebnih podatkov je predlagatelj pripravi tudi zakonodajno oceno učinka v zvezi z varstvom osebnih podatkov. Predlagatelj zakona sicer meni, da zakon ne ureja takšne obdelave osebnih podatkov, da bi bila ocena učinka potrebna, niti vrsta obdelave po ne prinaša velikega tveganja za pravice in svoboščine posameznikov, a je z namenom zagotovitve skladnosti s predpisi, ki urejajo varstvo osebnih podatkov, kljub temu opravil tovrstno oceno v skladu z metodologijo informacijskega pooblaščenca. Prav tako je bilo izvedeno predhodno posvetovanje z informacijskim pooblaščencem v skladu s 36. členom Splošne uredbe o varstvu podatkov.

**K 20. členu**

Ta člen je uskladitvena določba Zakona o javnem naročanju (Uradni list RS, št. 112/05 – uradno prečiščeno besedilo, 102/07, 109/09 in 38/10 – ZUKN), v katerem se zaradi prenosa upravljanja portala javnih naročil z javnega podjetja na Ministrstvo za javno upravo (v nadaljnjem besedilu: MJU) spreminjajo 28. točka prvega odstavka 2. člena ter prvi in drugi odstavek 107. člena.

**K 21. členu**

V tem členu je iz istega razloga, kot je opisan v obrazložitvi k prejšnjemu členu, vsebovana uskladitev prvega odstavka 13.a člena Zakona o pravnem varstvu v postopkih javnega naročanja (Uradni list RS, št. 43/11, 60/11 – ZTP-D, 63/13, 90/14 – ZDU-1I, 60/17 in 72/19).

**K 22. členu**

Ta člen vsebuje uskladitveno določbo v zvezi z ZLS, ki dopolnjuje drugi odstavek 66. člena ZLS.

Trenutni drugi odstavek 66. člena ZLS določa, da se statut in drugi predpisi občine objavijo v uradnem glasilu. Po predlagani uskladitvi pa se bo določba dopolnila z navedbo, da se statut in drugi predpisi občine objavijo v uradnem glasilu, ki ga občine določijo v svojem statutu.

Namen te določbe je določiti obveznost, da samoupravne lokalne skupnosti svoje uradno glasilo, ki si ga lahko glede na ustavno določbo same izberejo, določijo v statutu. Nekatere samoupravne lokalne skupnosti namreč nimajo tozadevne izrecne določbe v statutu, ampak v drugih predpisih, kar po eni strani otežuje ugotavljanje, ali je lokalna skupnost upravičena objavljati svoje predpise v uradnem listu, po drugi strani pa je tudi z vidika zakonitosti in preglednosti potrebno, da je iz statuta, ki določa temeljna načela za organizacijo in delovanje občine in ureja vprašanja skupnega pomena v občini, jasno razvidno, v katerem uradnem glasilu morajo biti objavljeni predpisi zadevne samoupravne lokalne skupnosti.

**K 23. členu**

V tem členu je vsebovana določba za uskladitev drugega odstavka 72. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23; v nadaljnjem besedilu: ZDU-1).

Uskladitev je potrebna zaradi spremembe načina objavljanja za nosilce javnih pooblastil. V skladu z novo ureditvijo so nosilci javnih pooblastil samostojni predlagatelji objave in svoje akte sami pošljejo v objavo v uradni list.

Služba za zakonodajo je leta 2023 v sodelovanju z MJU v okviru Inovativen.si izvedla reševanje izziva z naslovom »Izgradnja sistema za vključitev nosilcev javnih pooblastil v enotni sistem za pripravo, sprejemanje in objavo predpisov in drugih splošnih aktov«. V okviru tega izziva so bile izvedene številne delavnice s pristojnimi ministrstvi in nosilci javnih pooblastil, na katerih sta obe strani izpostavili ključne izzive pri pripravi, usklajevanju in objavljanju splošnih aktov, izdanih za izvrševanje javnih pooblastil. Cilj reševanja izziva je bil, da se nosilcem javnih pooblastil omogoči, da sami izvedejo vsa potrebna administrativna in vsebinska opravila (npr. evidentirajo načrtovane splošne akte, pridobijo vse ustrezne identifikatorje, izvedejo potrebne povezave s pravom EU, identificirajo lastne nadzorne organe, izvajajo komunikacijo z deležniki v skladu z njihovo lastno dinamiko, pripravijo strokovne podlage in vsebino splošnih aktov), s čimer se zagotovi, da ne prihaja do nepotrebnih zamud in ovir pri njihovem poslovanju. Po drugi strani pa naj se omogoči, da tudi ministrstva pridobijo vse informacije, ki so potrebne za izvedbo skrbnega nadzora nad nosilci javnih pooblastil, na enoten, pregleden in hiter način in da je komunikacija med njimi učinkovita. Posledično bo postopek sprejemanja splošnih aktov lahko hitrejši, sama vsebina pa usklajena in tudi kakovostnejša. Izpostavljeno je tudi bilo, da morajo biti gradiva, ki se izmenjajo v tej komunikaciji, standardizirana, kar omogoča enostavno obravnavo in nadaljnjo obdelavo teh gradiv, vključno z objavo v uradnem listu.

Na tej podlagi so bili v okviru izziva pripravljeni:

* skupni minimalni standardi vključevanja za vse nosilce javnih pooblastil v siceršnji proces priprave predpisov in drugih splošnih aktov;
* delovni proces komunikacije in varne izmenjave dokumentov med ministrstvi in nosilci javnih pooblasti ter med nosilci javnih pooblastil in javnostjo, kadar je usklajevanje oziroma javno posvetovanje z njimi predpisano;
* idejna zasnova digitalne rešitve, ki bo podpirala proces iz prejšnje alineje.

Za uveljavitev rezultatov reševanja izziva v praksi je (poleg vzpostavitve digitalne rešitve, tj. posebne komponente modularnega ogrodja) treba spremeniti drugi odstavek 72. člena ZDU-1, ki določa, da morajo biti splošni akti, izdani za izvrševanje javnih pooblastil, objavljeni v uradnem listu, in da nosilec javnega pooblastila dolžan posredovati splošni akt za objavo pristojnemu ministrstvu, in sicer tako, da se pristojnemu ministrstvu posredujejo pred objavo.

**K 24. členu**

V tem členu je vsebovana uskladitvena določba glede tretjega odstavka 27. člena Zakona o javnih agencijah (Uradni list RS, št. 52/02, 51/04 – EZ-A in 33/11 – ZEKom-C).

Uskladitev je potrebna iz istih razlogov, kot so opisani v obrazložitvi 23. člena tega zakona.

**K 25. členu**

V tem členu je vsebovana uskladitev Zakona o zunanjih zadevah (Uradni list RS, št. 113/03 – uradno prečiščeno besedilo, 20/06 – ZNOMCMO, 76/08, 108/09, 80/10 – ZUTD, 31/15 in 30/18 – ZKZaš; v nadaljnjem besedilu ZZZ-1), in sicer njegovega 77. in 83. člena.

S tem zakonom se vzpostavlja enotnost uradnega lista in ukinja njegova razdelitev na uredbeni del, razglasni del in mednarodne pogodbe. V zgoraj navedenih členih ZZZ-1 je posebej izpostavljeno, da se mednarodna pogodba oziroma akt o njeni ratifikaciji in seznam nasledenih mednarodnih pogodb objavijo v delu uradnega lista »Mednarodne pogodbe«, zato je treba ta del črtati.

**K 26. členu**

V tem členu se določa uskladitev pravnih podlag za objavo drugih aktov v uradnem listu.

V skladu z deveto alinejo prvega odstavka 7. člena ZUL se v uradnem listu objavljajo tudi drugi akti, katerih objavo v uradnem listu ne določa nujno zakon, temveč drug predpis. Ker ta zakon v drugi in tretji alineji tretjega odstavka 5. člena zakona določa, da se drugi akti državnih organov (ki niso predpisi ali drugi splošni akti) objavijo samo, če obveznost njihove objave v uradnem listu določa zakon, drugi akti nosilcev javnih pooblastil (ki niso splošni akti, izdani za izvrševanje javnih pooblastil) pa samo, če obveznost njihove objave v uradnem listu določa zakon ali odlok lokalne skupnosti (če gre za podelitev javnega pooblastila na lokalni ravni), kar izključuje določitev obveznosti objave v drugih predpisih, je treba urediti objavljanje teh drugih aktov v prehodnem obdobju. Ti drugi akti se od 1. marca 2026 do uskladitve podzakonskih predpisov in splošnih aktov, izdanih za izvrševanje javnih pooblastil, ki določajo obveznost objave drugih aktov v skladu z deveto alinejo prvega odstavka 7. člena ZUL, s tem zakonom objavljajo na spletni strani izdajatelja tega akta.

Določen je tudi rok za uskladitev teh predpisov, in sicer najpozneje v treh letih po uveljavitvi tega zakona.

**K 27. členu**

V tem členu se določa način objavljanja razglasnih vsebin od dne, ko se začne uradni list izdajati na nov način, tj. brez razglasnega dela, in do uskladitve predpisov, splošnih aktov, izdanih za izvrševanje javnih pooblastil, in drugih aktov, ki določajo obveznost objave razglasnih vsebin v uradnem listu.

Mesto objavljanja se razlikuje glede na organ, ki pripravi in objavi razglasne vsebine:

* če gre za razglasne vsebine predsednika republike, se te objavijo na spletni strani predsednika republike (www.up-rs.si);
* če gre za razglasne vsebine državnega zbora, se te objavijo na spletni strani državnega zbora (www.dz-rs.si);
* če gre za razglasne vsebine organa državne uprave, se te objavijo na osrednjem spletnem mestu državne uprave (www.gov.si);
* če gre za razglasne vsebine sodišča, se te objavijo na spletni strani sodišča (www.sodisce.si);
* če gre za razglasne vsebine drugih predlagateljev, se te objavijo na spletni strani predlagatelja, če taka spletna stran ne obstaja, pa na osrednjem spletnem mestu državne uprave prek organa državne uprave, v delovno področje katerega spada razglasna vsebina.

Za uskladitev je predvideno triletno prehodno obdobje po uveljavitvi tega zakona.

**K 28. členu**

V tem členu je določen način objave občinskih predpisov v prehodnem obdobju, tj. do uskladitve statutov občin v skladu z dopolnitvijo iz 22. člena tega zakona (66. člen ZLS), ki mora biti izvedena najpozneje v šestih mesecih po uveljavitvi tega zakona.

V prehodnem obdobju se v uradnem listu objavljajo predpisi in drugi akti občine, katerih obveznost objave v uradnem listu je določena v odloku, odredbi, pravilniku ali navodilu občine.

**K 29. členu**

V tem členu se določa prehod s Pravno-informacijskega sistema Republike Slovenije, ki je bil vzpostavljen v skladu z ZUL, na Pravni informacijski sistem Republike Slovenije v skladu s 16. členom tega zakona. Tehnično gledano gre za en in isti informacijski sistem, ki se s tem zakonom le preimenuje, s čimer se obenem odpravlja raba stičnega vezaja v imenu informacijskega sistema, ki je bila glede na njegovo vsebino oziroma pomen napačna.

**K 30. členu**

V tem členu se ureja preoblikovanje javnega podjetja, ki je bilo ustanovljeno z ZUL. Javno podjetje od 1. marca 2026 ne bo več izvajalo dejavnosti, ki se opravljajo na način, kot se opravljajo gospodarske javne službe. Med tovrstne dejavnosti spadajo naslednje dejavnosti iz 13. člena ZUL:

* zalaganje uradnega lista, priprava za objavo in objava uradnega lista ter vzdrževanje spletne strani uradnega lista,
* upravljanje sistema za elektronsko javno naročanje, kot je opredeljen v zakonu, ki ureja javno naročanje, in zakonu, ki ureja pravno varstvo v postopkih javnega naročanja (to sta portal javnih naročil v skladu z 28. točko prvega odstavka 2. člena ZJN-3 in portal eRevizija v skladu s 13.a členom ZPVPJN).

Ob uveljavitvi ZUL leta 1996, ko se je uradni list izdajal v izključno tiskani obliki, so bile naloge zalaganja uradnega lista kot tehnično pomožna dela ločene od izdajateljske vloge, in sicer zaradi potreb po tehnični pripravi uradnega lista za tisk, organizacije tiskanja ter distribucije in prodaje tiskane izdaje uradnega lista. S spremembo ZUL leta 2005, ki je uvedla elektronsko izdajo uradnega lista, je bila prejšnja ureditev delno presežena, vendar pa je izvorna ločitev na izdajatelja in založnika ostala. Celovita digitalna podpora procesu priprave in objavljanja predpisov in drugih aktov ter novi pristopi v načinu izdajanja uradnih listov (npr. po načelu ena akt – ena izdaja) pomenijo optimizacijo delovnega procesa, zato ločitev teh vlog in njima pripadajočih nalog ni več upravičena.

Na MJU se prenaša upravljanje portala javnih naročil in portala eRevizija, ki sta portala navedenega ministrstva. Prenos se izvede na način, da se oba namestita na centralni strežniško infrastrukturi (državni računalniški oblak), v okviru katerega se zagotavljajo vsa potrebna infrastruktura in s tem povezane storitve (strojna in programska oprema, domena, rezervna lokacija, zagotavljanje varnosti ipd.).

Zakon ne predvideva ukinitve javnega podjetja, temveč zgolj prenehanje izvajanja nalog iz naslova gospodarske javne službe, zato se v 30. členu določa, da javno podjetje s 1. marcem 2026 nadaljuje z delom kot gospodarska družba brez statusa javnega podjetja.

V Odloku o strategiji upravljanja naložb države je določeno, da so vse strateške kapitalske naložbe na področju gospodarskih javnih služb strateške, dokler izvajajo gospodarske javne službe, obvezne gospodarske javne službe, imajo zakonsko pooblastilo ali izvajajo javno službo, po morebitnem prenehanju teh pooblastil pa so portfeljske naložbe. V skladu s tem bo ta gospodarska družba postala portfeljska naložba.

Ustanovitelj mora sprejeti akt o ustanovitvi gospodarske družbe v treh mesecih po uveljavitvi tega zakona, gospodarska družba pa uskladiti svoje poslovanje v šestih mesecih po uveljavitvi tega zakona.

**K 31. členu**

V tem členu je določena obveznost v gospodarsko družbo preoblikovanega javnega podjetja, da najmanj do 31. decembra 2026 zagotavlja dostopnost izdaj uradnega lista, izdanih do 28. februarja 2026, in sicer na spletni strani, kot je bila določena za namen objavljanja uradnega lista v skladu s prvo alinejo 13. člena ZUL. Namen te določbe je, da se zagotovi dovolj časa za seznanitev zainteresirane javnosti s spremembami spletnega mesta in za izvedbo potrebnih preusmeritev. Na spletni strani mora biti navedeno, da gre za arhivsko spletno stran in da so izdaje uradnega lista, izdane od 1. marca 2026, dostopne na PISRS.

Dodatno k zgornjemu je določeno, da gospodarska družba izroči izdaje uradnega lista, izdane do 28. februarja 2026, pristojnemu arhivu najpozneje do 31. decembra 2026.

**K 32. členu**

V tem zakonu se ureja migracija podatkov in dokumentov, s katero se zagotavlja neprekinjena dostopnost izdaj uradnega lista na PISRS, na katerem bodo od 1. marca 2026 naprej dostopne izdaje uradnega lista.

Javno podjetje mora izvesti migracijo podatkov in dokumentov iz zbirke uradnih objav uradnega lista najpozneje do 31. januarja 2026. Migracija se izvede v omejenem obsegu, in sicer migrirajo samo podatki in dokumenti iz uredbenega dela in dela mednarodne pogodbe, ne pa tudi iz razglasnega dela uradnega lista, saj se slednje na PISRS ne objavljajo. Predmet migracije je tudi zbirka neuradnih objav uradnega lista, ki vsebuje izdaje uradnega lista v elektronski obliki od 25. junija 1991 do 31. decembra 2005.

Migracija podatkov in dokumentov iz zbirke uradnih objav uradnega lista, izdanih od datuma, ko je bila izvedena prva faza migracije, do 28. februarja 2026, se izvede najpozneje do 1. aprila 2026.

**K 33. členu**

S tem členom se določa možnost, da se MJU in služba za zakonodajo z javnim podjetjem dogovorita o prevzemu zaposlenih, ki do /datum določi MJU/ oziroma /28. februarja 2026/ opravljajo naloge, ki se opravljajo na način gospodarske javne službe. Prevzamejo se lahko samo zaposleni, ki izpolnjujejo predpisane pogoje za zasedbo delovnega mesta, dogovor pa mora biti sklenjen v treh mesecih po uveljavitvi tega zakona, s čimer se zmanjšajo kadrovska tveganja, ki bi lahko vplivala na nemoteno izvajanje gospodarske javne službe.

**K 34. členu**

V tem zakonu je določen datum (tj. 1. marec 2026), na katerega začne služba za zakonodajo izdajati uradni list v skladu s tem zakonom, torej po določbah II., III. in IV. poglavja tega zakona.

**K 35. členu**

V tem členu je določen šestmesečni rok za izdajo podzakonskih predpisov, predvidenih v pooblastilnih določbah zakona.

Na podzakonski ravni je predvideno podrobnejše urejanje:

* načina objavljanja v uradnem listu (šesti odstavek 7. člena tega zakona),
* načina priprave enotnega slovenskega standarda za normativni akt in uporabe modularnega ogrodja za pripravo elektronskih dokumentov (četrti odstavek 10. člena tega zakona),
* sestave in načina dodeljevanja enoličnih identifikacijskih oznak (EVA, EDA in SOP) (peti odstavek 11. člena tega zakona),
* vsebine in načina upravljanja PISRS (peti odstavek 16. člena tega zakona),
* informacijskih sistemov, registrov, zbirk in evidenc ter način njihovega povezovanja v PISRS (dvanajsti odstavek 17. člena tega zakona),
* načina vnosa v register pravnih aktov lokalnih skupnosti (drugi odstavek 18. člena tega zakona).

**K 36. členu**

V tem členu je urejeno prenehanje veljavnosti in podaljšanje uporabe ZUL ter podzakonskih predpisov, izdanih na njegovi podlagi.

ZUL preneha veljati z dnem uveljavitve tega zakona, uporablja pa se do 28. februarja 2026. Izjema velja za 11.a in 11.b člen ZUL, ki se prenehata uporabljati z dnem uveljavitve tega zakona.

Z dnem uveljavitve tega zakona prenehajo veljati trije podzakonski predpisi, in sicer:

* Uredba o objavljanju v Uradnem listu Republike Slovenije (Uradni list RS, št. 20/10 in 36/14), ki pa se uporablja do začetka uporabe predpisa, izdanega na podlagi šestega odstavka 7. člena, četrtega odstavka 10. člena in petega odstavka 11. člena tega zakona;
* Uredba o Pravno-informacijskem sistemu Republike Slovenije (Uradni list RS, št. 140/20), ki pa se uporablja do začetka uporabe predpisa, izdanega na podlagi petega odstavka 16. člena, dvanajstega odstavka 17. člena in drugega odstavka 18. člena tega zakona, kolikor ni v nasprotju s tem zakonom;
* Uredba o registru pravnih aktov lokalnih skupnosti (Uradni list RS, št. 103/22 in 4/24), ki pa se uporablja do začetka uporabe predpisa, izdanega na podlagi petega odstavka 16. člena, dvanajstega odstavka 17. člena in drugega odstavka 18. člena tega zakona, kolikor ni v nasprotju s tem zakonom.

Klavzula »kolikor ni v nasprotju s tem zakonom« pomeni izjemo od ustaljene prakse podaljševanja uporabe, vendar je pri uredbah iz druge in tretje alineje prejšnjega odstavka potrebna. Podaljšanje uporabe teh uredb namreč ni potrebno v celoti, izločanje posameznih določb iz teh uredb pa je zaradi njihove prepletenosti in soodvisnosti praktično nemogoče in ni možno podaljšati uporabe samo nekaterih določb.

**K 37. členu**

V tem členu so navedene določbe zakona, katerih začetek uporabe se zamika v čas po uveljavitvi zakona, in sicer:

1. S 1. marcem 2026 se začnejo uporabljati naslednje določbe:

* določbe II. poglavja tega zakona,
* določbe III. poglavja tega zakona,
* določbe IV. poglavja tega zakona,
* določbe desetega odstavka 17. člena tega zakona v delu, ki se nanaša na skrbništvo zbirk iz drugega in tretjega odstavka 17. člena tega zakona,
* določbe 19. člena tega zakona v delu, ki se nanaša na informacijski sistem iz 10. člena tega zakona (tj. modularno ogrodje za pripravo elektronskih dokumentov),
* določbe 22. do 25. člena tega zakona;

2. S /datum določi MJU/ se začnejo uporabljati določbe 20. in 21. člena tega zakona.

Določbe iz 1. točke se nanašajo na nov način objavljanja v uradnem listu in nov način njegovega izdajanja, medtem ko se določbe iz 2. točke nanašajo na prenos portala javnih naročil in portala eRevizija na MJU.

**K 38. členu**

V tem členu je urejen začetek veljavnosti zakona, in sicer začne zakon veljati petnajsti dan po objavi v Uradnem listu Republike Slovenije.

**IV. BESEDILO ČLENOV, KI SE SPREMINJAJO**

**Zakon o javnem naročanju**

(Uradni list RS, št. 112/05 – uradno prečiščeno besedilo, 102/07, 109/09 in 38/10 – ZUKN)

**2. člen**

**(pomen v zakonu uporabljenih pojmov)**

(1) V tem zakonu uporabljeni pojmi imajo naslednji pomen:

1.»javno naročilo« pomeni pisno sklenjeno odplačno pogodbo med enim ali več gospodarskimi subjekti ter enim ali več naročniki, katere predmet je izvedba gradenj, dobava blaga ali izvajanje storitev;

*[…]*

28.»portal javnih naročil« je spletni informacijski portal ministrstva, pristojnega za javna naročila, ki ga upravlja Javno podjetje Uradni list Republike Slovenije, d.o.o., kamor naročniki neposredno pošiljajo v objavo obvestila in dokumentacijo v zvezi z oddajo javnega naročila ter drugo dokumentacijo, za katero ta zakon določa objavo na portalu javnih naročil;

*[…]*

**107. člen**

**(statistično poročilo)**

(1) Podatke o oddanih javnih naročilih v preteklem letu, ki so jih naročniki sporočili na portal javnih naročil v skladu s prejšnjim členom, obdela Javno podjetje Uradni list Republike Slovenije, d. o. o., in jih pošlje ministrstvu, pristojnemu za javna naročila, do 31. maja tekočega leta.

(2) Javno podjetje Uradni list Republike Slovenije, d. o. o., ima za obdelavo podatkov iz prejšnjega odstavka zagotovljen brezplačen dostop do razširjenega nabora podatkov iz baze Poslovnega registra Agencije Republike Slovenije za javnopravne evidence in storitve v standardizirani obliki, ki jo Agencija Republike Slovenije za javnopravne evidence in storitve po ceniku ponuja tudi drugim uporabnikom.

(3) Ministrstvo, pristojno za javna naročila, na podlagi podatkov o oddanih javnih naročilih v preteklem letu najpozneje do 30. septembra tekočega leta pripravi statistično poročilo o oddanih javnih naročilih v Republiki Sloveniji in ga posreduje vladi v seznanitev.

(4) Ministrstvo, pristojno za javna naročila, Evropski komisiji do 18. aprila 2017 in vsaka nadaljnja tri leta pošlje statistično poročilo za javna naročila, ki bi jih bilo treba objaviti v Uradnem listu Evropske unije, če je njihova vrednost enaka ali višja od vrednosti iz drugega odstavka 22. člena tega zakona.

Zakon o pravnem varstvu v postopkih javnega naročanja

(Uradni list RS, št. 43/11, 60/11 – ZTP-D, 63/13, 90/14 – ZDU-1I, 60/17 in 72/19)

13.a člen

(vročanje in portal eRevizija)

(1) Portal eRevizija je spletni informacijski portal Državne revizijske komisije, ki ga upravlja Javno podjetje Uradni list Republike Slovenije, d. o. o., in se uporablja za elektronsko izmenjavo informacij in dokumentov v predrevizijskem, revizijskem in pritožbenem postopku ter za zagotavljanje informacij o poteku predrevizijskega, revizijskega in pritožbenega postopka na portalu javnih naročil. Zaradi zagotavljanja enoličnih podatkov o subjektu portal eRevizija samodejno z uporabo matične ali davčne številke subjekta pridobiva javne podatke, ki se vodijo v poslovnem registru.

(2) Vsakršno sporočanje, obveščanje, vročanje in izmenjava informacij in dokumentov med naročnikom, vlagateljem, Državno revizijsko komisijo, izbranim ponudnikom in zagovornikom javnega interesa, se izvede z objavo informacije ali dokumenta na portalu eRevizija, razen če je s tem zakonom določeno drugače. Informacije o poteku predrevizijskega, revizijskega in pritožbenega postopka se istočasno samodejno objavijo na portalu javnih naročil v dosjeju naročila, na katerega se nanaša postopek pravnega varstva.

*[…]*

Zakon o lokalni samoupravi

(Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K)

66. člen

Statut in drugi predpiši občine morajo biti objavljeni, veljati pa začnejo petnajsti dan po objavi, če ni v njih drugače določeno.

Statut in drugi predpisi občine se objavijo v uradnem glasilu.

Zakon o državni upravi

(Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23)

72. člen

(nadzor nad nosilci javnih pooblastil)

Ministrstvo opravlja nadzor nad zakonitostjo splošnih in posamičnih pravnih aktov, izdanih za izvrševanje javnih pooblastil.

Splošni akti, izdani za izvrševanje javnih pooblastil, morajo biti objavljeni v Uradnem listu Republike Slovenije. Nosilec javnega pooblastila je dolžan posredovati splošni akt iz prejšnjega odstavka za objavo pristojnemu ministrstvu.

Če ministrstvo meni, da je splošni akt, izdan za izvrševanje javnih pooblastil, neskladen z ustavo, zakonom ali podzakonskim predpisom, predlaga nosilcu javnega pooblastila, da o njem ponovno odloči in pri tem navede razloge za svoj predlog. Če nosilec javnega pooblastila vztraja pri svoji odločitvi, ministrstvo predlaga vladi, da zadrži objavo splošnega akta, izdanega za izvrševanje javnih pooblastil.

Določbe tega člena se ne uporabljajo za javne agencije. Za nadzor nad javnimi agencijami se uporabljajo določbe splošnega zakona, ki ureja javne agencije, in zakonov, ki urejajo posamezne javne agencije.

Zakon o javnih agencijah

(Uradni list RS, št. 52/02, 51/04 – EZ-A in 33/11 – ZEKom-C)

27. člen

(Regulatorne naloge)

Javna agencija lahko po javnem pooblastilu na podlagi zakona ureja pravna razmerja in odloča v posamičnih stvareh.

Pri izvajanju nalog iz prvega odstavka tega člena izdaja javna agencija splošne akte za izvrševanje javnih pooblastil in upravne odločbe. Splošne akte sprejema svet javne agencije.

Splošni akti javne agencije iz prejšnjega odstavka so predpisi, ki se objavijo v Uradnem listu Republike Slovenije. Javna agencija je dolžna posredovati splošni akt iz prejšnjega odstavka za objavo ustanovitelju.

Ustanovitelj lahko zadrži objavo splošnega akta javne agencije, če meni, da je v nasprotju z ustavo ali zakonom, in predlaga javni agenciji, da o njem ponovno odloči, pri čemer mora navesti razloge za zadržanje. Če javna agencija vztraja pri svoji odločitvi, splošni akt objavi, ustanovitelj pa lahko zadrži njegovo izvrševanje, če najkasneje v 15 dneh po uveljavitvi splošnega akta vloži pri ustavnem sodišču zahtevo za oceno njegove skladnosti z ustavo in zakonom.

Sklep ustanovitelja, s katerim zadrži izvrševanje splošnega akta v skladu s prejšnjim odstavkom, se objavi v Uradnem listu Republike Slovenije.

Zakon o zunanjih zadevah

(Uradni list RS, št. 113/03 – uradno prečiščeno besedilo, 20/06 – ZNOMCMO, 76/08, 108/09, 80/10 – ZUTD, 31/15 in 30/18 – ZKZaš)

77. člen

(objava mednarodnih pogodb in drugih aktov)

Mednarodna pogodba se objavi v Uradnem listu Republike Slovenije – Mednarodne pogodbe. V primeru iz drugega stavka drugega odstavka 75. člena tega zakona se v Uradnem listu Republike Slovenije – Mednarodne pogodbe objavi akt o ratifikaciji, v katerem se navede neposredna (aktivna) in trajna elektronska povezava na besedilo mednarodne pogodbe, objavljeno v Uradnem listu Evropske unije.

Mednarodna pogodba mora biti objavljena v Uradnem listu Republike Slovenije pred njeno uveljavitvijo po mednarodnem pravu. Obvestilo o začetku in prenehanju veljavnosti se objavi v Uradnem listu Republike Slovenije.

V Uradnem listu Republike Slovenije se lahko po sklepu vlade objavijo akti iz devetega odstavka 75. člena tega zakona, po sklepu vlade oziroma Državnega zbora pa tudi mednarodni akti, ki niso mednarodne pogodbe.

83. člen

(objava)

Seznam nasledenih mednarodnih pogodb z datumom nasledstva ministrstvo za zunanje zadeve objavi v Uradnem listu Republike Slovenije – Mednarodne pogodbe.

V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU

Predlagatelj zakona ne predlaga obravnave po nujnem oziroma skrajšanem postopku.

VI. PRILOGE

Osnutka podzakonskih predpisov:

* osnutek uredbe o objavljanju v Uradnem listu Republike Slovenije
* osnutek uredbe o Pravnem informacijskem sistemu Republike Slovenije

1. Izdaja »act-by-act« pomeni, da uradni list ni več zbirka predpisov in drugih aktov s kazalom, temveč se vsak predpis ali drugi akt objavi posamično kot verodostojni uradni list. Posamična objava predpisa ali drugega akta je prožnejša, hitrejša in enostavnejša. [↑](#footnote-ref-1)
2. Survey Report: Act-by-act publishing in European Official Gazettes, 2022, Urad za publikacije Evropske unije. [↑](#footnote-ref-2)
3. Dostopno na:<https://op.europa.eu/en/web/eu-vocabularies/dataset/-/resource?uri=http://publications.europa.eu/resource/dataset/akn4eu>**.**  [↑](#footnote-ref-3)
4. Survey Report: Act-by-act publishing in European Official Gazettes, 2022, Publications Office of the European Union. [↑](#footnote-ref-4)